Sudah persembahkan kepada Agong RUU larang lompat parti: Wan Junaidi

Kerajaan sudah mempersembahkan kepada Yang di-Pertuan Agong berhubung Rang Undang-Undang (RUU) Perlembagaan (Pindaan) (No 3) 2022 berkaitan larangan Ahli Parlimen bertukar parti.

Menteri di Jabatan Perdana Menteri (Undang-undang dan Parlimen), Datuk Seri Dr Wan Junaidi Tuanku Jaafar mengesahkan perkara tersebut dan meminta masa diberikan kepada Al-Sultan Abdullah Ri’ayatuddin Al-Mustafa Billah Shah untuk menelitinya terlebih dahulu sebelum ia dapat berkuatkuasa serta-merta.

“Tuanku baru balik dari Turkiye (atas lawatan negara), tiga hari lalu, dan baginda juga ada bertanya kepada saya berhubung RUU itu. Kita sudah mempersembahkannya, justeru berilah masa dalam seminggu ini kepada baginda untuk meneliti RUU berkenaan.

“Jika ada perkara yang perlu diperjelaskan, Tuanku akan memanggil Peguam Negara (Tan Sri Idrus Harun) untuk memberi penjelasan lanjut mengenai RUU itu,” katanya dipetik laporan BH.

Wan Junaidi memberitahu RUU itu dipersembahkan dua hari lalu.

Pada 28 Julai lalu, Dewan Rakyat mencatat sejarah apabila RUU Perlembagaan (Pindaan) (No 3) 2022 berkaitan larangan Ahli Parlimen bertukar parti, diluluskan dengan sokongan majoriti lebih dua per tiga.

RUU yang digubal berasaskan lapan parameter utama itu diluluskan menerusi undi belah bahagian selepas dibentangkan oleh Perdana Menteri, Datuk Seri Ismail Sabri Yaakob.

Ia diluluskan selepas dibahas selama dua hari oleh 54 Ahli Parlimen mewakili pihak kerajaan dan blok pembangkang, namun sesi perbahasan itu tidak disertai mana-mana wakil rakyat BERSATU.

Mengulas lanjut, Wan Junaidi berkata, proses menguatkuasakan RUU itu membabitkan dua peringkat dengan yang pertama adalah bawah Perkara 66 Perlembagaan Persekutuan, iaitu mempersembahkannya kepada Yang di-Pertuan Agong di mana ia telah dilaksanakan.

“Selepas itu, RUU berkenaan akan dikembalikan kepada Pejabat Peguam Negara dan pejabat saya sebelum kita memohon semula kepada Tuanku untuk ia dikuatkuasakan,” katanya.

Sementara itu dalam perkembangan lain, beliau yang juga Ahli Parlimen Santubong berkata, beberapa perkampungan tradisi di kawasan Parlimen berkenaan, termasuk Bako dan Tabuan, akan dibangunkan menjadi perkampungan moden.

“Kita merancang untuk membuka kawasan baharu menggunakan konsep perumahan Darul Hana di Petra Jaya untuk membangunkan kampung tradisi di kawasan Parlimen Santubong.

“Kami sedang berbincang dengan Jabatan Tanah dan Survei bagi mendapatkan tapak sesuai untuk tujuan itu,” katanya.


Doktor harap komisen lumayan kerja sambilan kena tipu RM173,888

Seorang doktor berputih mata apabila kerugian RM173,888.74 akibat ditipu dalam penawaran kerja sambilan menerusi media sosial Instagram di Port Dickson, pada Jumaat lepas.

Ketua Jabatan Siasatan Jenayah Komersial Negeri Sembilan Superintendan Aibee Ab Ghani berkata wanita berusia 29 tahun itu berurusan dengan individu dikenali sebagai ‘June’, yang menawarkan pekerjaan pemasaran digital menerusi laman web beli-belah secara dalam talian.

Beliau berkata mangsa kemudian berurusan dengan seorang lelaki bernama Alex yang memintanya membuat pembelian barangan di laman web tersebut dan akan menerima komisen bagi setiap pembelian, lapor Bernama.

“Tugasan pertama wanita itu adalah membuat pembelian barang berjumlah RM99 dan telah menerima komisen sebanyak 10 peratus daripada modal yang dibuat.

“Mangsa kemudian diminta membuat pembelian barangan seterusnya dan telah melakukan tujuh transaksi bank tempatan yang keseluruhan berjumlah RM173,888.74 pada keesokan harinya,” katanya dalam kenyataan di sini, hari ini.

Jelasnya, doktor tersebut dijanjikan menerima komisen ke atas pembelian barangan tersebut yang selesai semalam, namun dia menyedari ditipu setelah diminta membuat pembayaran untuk perlindungan diri sebanyak RM74,872.41 bagi menebus modal dan komisen yang dijanjikan tersebut.

Mangsa membuat laporan polis semalam dan kes disiasat mengikut Seksyen 420 Kanun Keseksaan.


Kes gangguan seksual ADUN, tunggu siasatan polis sebelum ambil tindakan

Sebarang tindakan yang bakal diambil terhadap Ahli Dewan Undangan Negeri (ADUN) Sedili, Rasman Ithnain perlu menunggu terlebih dahulu keputusan siasatan penuh pihak polis.

Rasman didakwa menjadi individu yang didakwa dalam laporan polis tular sebelum ini dikaitkan melakukan gangguan seksual terhadap seorang wanita.

Timbalan Pengerusi Bersatu Johor, Senator Md Nasir Hashim, berkata buat masa ini polis menyiasat kes berkenaan ADUN Sedili itu berikutan ada laporan polis dibuat.

“Namun, Bersatu Johor akan mendapatkan penjelasan Rasman berkenaan kes itu dalam waktu terdekat. Kes ini sedang disiasat PDRM dan tidak elok untuk BERSATU Johor mengulas lanjut,” katanya dipetik laporan media.

Kelmarin, media melaporkan, polis menerima laporan daripada seorang wanita yang mendakwa diganggu secara seksual oleh seorang ADUN Johor.

Ketua Polis Daerah Kota Tinggi, Superintendan Hussin Zamora, dilaporkan berkata pihaknya menerima laporan dakwaan salah laku ADUN terbabit, terhadap wanita berumur 26 tahun di Balai Polis Kota Tinggi jam 11.30 pagi tadi.

Bagaimanapun, Rasman menerusi kenyataan, dilaporkan menafikan sekeras-kerasnya tuduhan seorang wanita yang membuat laporan polis yang mendakwa diganggu secara seksual, kelmarin.

Rasman dilaporkan berkata, tuduhan berkenan bukan sahaja satu konspirasi politik, malah fitnah serta cubaan untuk menjatuhkan maruah serta mencalarkan reputasi beliau selaku seorang wakil rakyat.

Beliau turut dilaporkan berbincang dengan peguamnya untuk mengambil tindakan undang-undang sewajarnya terhadap mana-mana individu yang cuba mencemarkan nama serta imejnya.


Dakwaan Ratu Elizabeth II guna Ivermactin, KP Kesihatan ulangi penjelasan

Kementerian Kesihatan (KKM) mengulangi penjelasan bahawa Ivermactin tidak berkesan dalam merawat Covid-19 sebagaimana kajian klinikal yang telah dijalankan di 12 hospital di Malaysia sebelum ini.

Penjelasan itu dibuat Ketua Pengarah Kesihatan Tan Sri Dr Noor Hisham Abdullah susulan tindakan beberapa pihak yang kembali mendesak Ivermactin digunakan bagi merawat pesakit Covid-19.

“Agak ‘kecoh’ kembali oleh sesetengah pihak mendesak penggunaan Ivermectin untuk rawatan Covid-19,” kata Dr Noor Hisham dalam kenyataan hari ini sambil mengariskan fakta asas yang wajar diketahui berhubung Ivermactin.

Berikut adalah beberapa fakta asas berhubung Ivermactin yang digariskan beliau:

Sebelum ini, ada pihak mendesak semula supaya ubat antiparasit haiwan itu digunakan untuk merawak pesakit Covid-19.

Mereka dipercayai terpengaruh dengan laporan yang diakui silap yang mendakwa Ratu Elizabeth II menggunakan Stromectol, satu jenama Ivermactin, bagi merawat jangkitan Covid-19 yang dialaminya.

Sesetengah pengguna media sosial telah menggunakan ralat segmen berita Australia baru-baru ini, untuk mendakwa Ratu Elizabeth II mengambil ubat antiparasit Ivermectin bagi merawat Covid-19.

Pengguna Instagram pada 21 Februari lalu juga memaparkan tangkap layar siaran daripada “A Current Affair” sebuah program berita di Nine Network Australia, mengenai Ratu Elizabeth II yang memerangi Covid-19. Siaran itu memasukkan imej Stromectol, nama jenama Ivermectin.

“OMG, Ratu menggunakan ubat kuda,” kapsyen pada hantaran itu.

Pada 20 Februari lalu, Istana Buckingham mengumumkan Ratu Elizabeth II telah diuji positif. Ratu berusia 95 tahun yang telah divaksinasi sepenuhnya itu dilaporkan mengalami gejala ringan seperti selesema.

Pada 21 Februari satu kiriman video di dalam Instagram menunjukkan Dr Mukesh Haikerwal sedang berbincang mengenai rawatan pilihan bagi pesakit Covid-19 warga emas dalam rancangan “A Current Affair”. Rakaman Ivermectin turut ditunjukkan dalam klip video rancangan itu.

Dakwaan itu, turut tersebar di dalam Twitter, di mana klip video 35 saat menjana lebih daripada dua juta tontonan. Pengguna memetik video itu sebagai bukti bahawa Ratu Elizabeth II mengambil Ivermectin, yang tidak terbukti merawat Covid-19.

Tetapi rangkaian televisyen di sebalik segmen itu yang memasukkan rakaman Ivermectin telah menyatakan ralat mengenainya ketika penyuntingan.

Nine Network Australia tidak pernah mendakwa Ratu Elizabeth II mengambil Ivermectin untuk merawat Covid-19, sebaliknya mengakui kesilapan mereka yang sepatutnya meletakkan ubat antiviral Sotrovimab yang diluluskan Australia.


Selangor ketinggalan dalam vaksinasi, hanya 5.2 peratus rakyatnya terima vaksin

Hampir saban hari kes jangkitan Covid-19 di Selangor mencatatkan peningkatan, lebih buruk lagi jumlah vaksinasi di negeri tersebut masih jauh ketinggalan berbanding dengan negeri-negeri lain.

Daripada data dikeluarkan Badan Bertindak Imunisasi Covid-19 (CITF) hari ini, pemberian vaksinasi di Selangor hanya 5.2 peratus daripada jumlah penduduknya, ketinggalan di belakang negeri kedua terendah iaitu Sabah dengan 5.8 peratus dan Johor ketiga terendah dengan 7.1 peratus.

Berbanding negeri lain, Selangor juga melancarkan program vaksinasi sendiri “Vaksin Selangor” atau Selvax pada 30 Jun lalu kononnya untuk mempercepatkan pemberian vaksin kepada rakyatnya.

Inisiatif itu, yang melibatkan vaksin percuma dan berbayar, bertujuan untuk melengkapkan Program Imunisasi Covid-19 Kebangsaan (PICK) bawah kerajaan pusat.

Sasaran menerusi Selvax, 2.5 juta dos vaksin Sinovac dijangka diberikan kepada 1.25 juta orang di Selangor.

Menteri Besar Selangor Datuk Seri Amirudin Shari berkata Selvax bertujuan memberi vaksinasi sepenuhnya kepada 80 peratus populasi dewasa di Selangor menjelang Oktober 2021.

Untuk rekod, Selangor dijangka menerima lebih daripada empat juta dos vaksin Covid-19 pada bulan Julai.

Bagaimanapun, bagi memastikan semua dos diberikan, pusat vaksin di Selangor mesti mengeluarkan rata-rata 124,944 dos sehari, dengan pusat pemberian vaksin beroperasi tujuh hari seminggu.

Namun, hasil dapatan data CITF, Selangor hanya mampu memberikan purata 40,965 dos sehari dalam 14 hari terakhir.

Sebelum ini, Menteri Penyelaras PICK, Khairy Jamaluddin Abu Bakar juga berkata kadar penggunaan vaksin Selangor Covid-19 adalah antara yang terendah di negara ini, iaitu 75.2 peratus.

Sejak itu Khairy berkata pihaknya akan meningkatkan jumlah itu kepada 90 peratus.


Kes baharu kembali melepasi 5,000

Jumlah kes positif Covid-19 harian di seluruh negara dalam tempoh 24 jam sehingga 12 tengah hari tadi, meningkat semula melepasi angka 5,000 berbanding semalam sebanyak 4,949 kes.

Ketua Pengarah Kesihatan Tan Sri Dr Noor Hisham Abdullah berkata negara hari ini mencatat 5,419 kes baharu menjadikan kumulatif sebanyak 667,876 kes.

Dalam tempoh itu, enam negeri menunjukkan peningkatan kes, manakala selebihnya merekodkan penurunan.

Selangor kekal mencatat kes harian tertinggi sebanyak 1,996 disusuli Sarawak (718), Kuala Lumpur (650), Negeri Sembilan (396), Johor (366), dann Kedah (252).

Hanya Perlis (1) sahaja yang mencatatkan kes satu digit hari ini.


PRN Sarawak pula bakal berlangsung, SPR kaji pelaksanaan

Satu lagi Pilihan Raya Negeri (PRN) bakal diadakan selepas ini, ia susulan Suruhanjaya Pilihan Raya (SPR) mengumumkan sedang mengkaji pelaksanaan kaedah pilihan raya yang bakal dijalankan di Sarawak.

Perkara itu disahkan Setiausaha SPR Ikmalrudin Ishak yang berkata Ketua Menteri Sarawak Datuk Patinggi Abang Johari Openg sudah dimaklumkan berhubung penarikan darurat tempatan di Sarawak yang menangguhkan tarikh akhir Dewan Undangan Negeri (DUN) yang sepatutnya berakhir pada Jun.

Sepatutnya darurat yang diisytihar berakhir pada Feb 2022 tetapi ditarik balik semalam selepas Yang Di-Pertuan Agong berunding dengan Yang di-Pertua Negeri Sarawak Tun Abdul Taib Mahmud.

Ikmalrudin berkata, mengikut Seksyen 2(2) Ordinan Darurat (Kuasa-Kuasa Perlu) (Sarawak) 2021, DUN akan terbubar secara automatik apabila darurat itu ditarik balik.

Tambahnya, Seksyen 3(4) ordinan yang sama turut menyatakan PRN mesti menyusul dalam tempoh 60 hari selepas tamat darurat.

“Justeru itu, SPR akan mengadakan Mesyuarat Khas bagi membincangkan mengenai pelaksanaan pilihan raya tersebut.

“Tarikh mesyuarat berkenaan akan dimaklumkan kemudian oleh pihak SPR,” katanya dipetik laporan media hari ini.

Darurat di Sarawak diperkenalkan pada Ogos untuk menghalang PRN di tengah-tengah pandemik Covid-19.

Yang Di-Pertuan Agong juga menyatakan kebimbangan mengenai kesan PRN dan mengakui penarikan darurat itu sebagai keputusan yang “sukar dan rumit”.


110,000 pesakit berisiko kumpulan pertama dirawat guna Paxlovid

Seramai 110,000 pesakit Covid-19 berisiko tinggi akan menjadi kumpulan pertama diberikan ubat antiviral Paxlovid keluaran Pfizer dijangka diperoleh dalam tempoh dua minggu lagi.

Menteri Kesihatan Khairy Jamaluddin berkata bagi perolehan fasa pertama ubat antiviral itu, Malaysia telah membelinya untuk 110,000 pesakit, bagi diberikan kepada individu berisiko tinggi.

“Kalau kita dapati penggunaan ubat ini berkesan seperti maklumat yang telah kita terima, kita akan tambah pembelian ubat ini, Paxlovid daripada Pfizer.

“Ada dua lagi yang kita akan beli (iaitu) Molnupiravir dan satu lagi daripada AstraZeneca, tetapi belum dimuktamadkan,” katanya seperti dilaporkan Bernama.

Sementara itu, Khairy ketika menyampaikan ucapan perasmian turut mencadangkan satu ciri baharu di aplikasi MySejahtera, yang membolehkan orang ramai berikrar untuk menjadi penderma organ.

Beliau berkata usaha itu perlu memandangkan negara kini berhadapan peningkatan pesakit penyakit buah pinggang kronik, manakala jumlah individu yang berikrar sebagai penderma organ semakin berkurang, malah Malaysia antara yang terendah di dunia.

“Saya akan cuba yang terbaik bagi dapatkan ikrar dan menjadikan ia lebih mudah untuk orang ramai ikrar untuk dermakan organ mereka…Saya sedang cuba untuk MySejahtera menambah ‘butang’ supaya hanya dengan menekan butang tersebut dan berikrar menjadi menderma organ,” katanya.

Beliau berkata pada 2016, lebih 40,000 pesakit penyakit buah pinggang kronik yang bergantung kepada rawatan dialisis, dan berdasarkan unjuran sekiranya tren ini tidak dikurangkan, jumlah pesakit itu dijangka meningkat kepada 100,000 pesakit.

Khairy berkata langkah pencegahan dan pengesanan penyakit kronik menerusi saringan kesihatan juga perlu dibudayakan, oleh itu kerajaan telah melaksanakan Skim Peduli Kesihatan untuk Kumpulan B40 (PeKa B40) bagi membantu golongan itu membuat saringan kesihatan secara percuma.

Namun, beliau berkata daripada 5 juta individu yang layak menjalani saringan kesihatan di bawah PeKa B40, kurang 12 peratus individu telah membuat saringan kesihatan.


4,053 doktor kontrak dilantik ke jawatan tetap: Menteri Kesihatan

Menteri Kesihatan Khairy Jamaluddin hari ini berkata Kementerian Kesihatan (KKM) telah menjadikan 4,053 doktor kontrak sebagai kakitangan tetap dalam usaha menangani aduan penyedia penjagaan kesihatan kontrak dalam perkhidmatan awam hari ini.

Pada sidang media hari ini, Khairy berkata seramai 8,032 daripada 8,672 berjaya melepasi peringkat temu duga.

“Kira-kira 4,000 daripada 8,672… jadi di bawah sedikit 50 peratus berjaya melakukannya. Ini merupakan bilangan jawatan tetap tertinggi yang diberikan sejak polisi kontrak bermula pada 2016.

“Selepas ini, kami akan menyerap sekurang-kurangnya 1,500 kakitangan kontrak setiap tahun. Kami akan membuat keputusan dengan Suruhanjaya Perkhidmatan Awam sama ada pemohon yang tidak berjaya boleh memohon semula,” kata Khairy kepada pemberita selepas Sidang Kemuncak Dasar Kesihatan 2022.

Antara yang diambil ialah 3,215 pegawai perubatan, 438 pegawai pergigian dan 400 pegawai farmaseutikal, manakala 225 pemohon dimasukkan dalam senarai simpanan.

“Saya faham ada yang kecewa sebab itu KKM akan melihat selepas kita bincang dengan MMA (Persatuan Perubatan Malaysia) laluan kerjaya untuk mereka yang tak dapat jawatan tetap, sekurang-kurangnya memastikan mereka dapat insentif baik dan diberi peluang sambung latihan mereka di peringkat kepakaran dan subkepakaran.

“Pada pendapat saya, saya rasa mereka yang tidak berjaya tahun ini perlu diberi peluang lagi untuk mencuba. Saya difahamkan akan ada pihak yang kecewa dan kita akan berbincang dengan MMA mengenai langkah seterusnya bagi mereka yang akan kekal sebagai pegawai kontrak.

“Kami akan cuba memastikan mereka akan diberi insentif dan peluang yang lebih baik untuk terus mengamalkan perubatan dalam kepakaran dan subkepakaran mereka,” katanya.

Ketika ditanya pemberita sama ada KKM bercadang untuk menghalang pemohon yang tidak berjaya daripada keluar dari kekecewaan, Khairy menjawab dengan mengatakan bahawa terdapat perbincangan mengenai cara memberi pampasan yang lebih baik kepada mereka melalui elaun dan peluang untuk jawatan tetap.

Beliau juga berkata jika lebih banyak bajet diperuntukkan kepada KKM, maka pengambilan lebih banyak jawatan tetap boleh dilakukan.

MMA baru-baru ini menggesa kerajaan meningkatkan belanjawan penjagaan kesihatan kepada lima peratus daripada Keluaran Dalam Negara Kasar negara daripada 2.59 peratus sekarang.

Sebelum ini, Khairy berkata KKM sedang mengkaji untuk membangunkan pelan hala tuju dengan agensi dan kementerian berkaitan untuk menangani isu yang dihadapi doktor kontrak.

Sementara itu, Khairy berkata KKM juga sedang melihat model yang sesuai sama ada sebuah Suruhanjaya Perkhidmatan Kesihatan perlu ditubuhkan mengikut undang-undang atau secara pentadbiran.

Beliau perkara itu bukan fokus utama KKM ketika ini namun akan turut dibincangkan dalam Kertas Putih Kesihatan yang dijangka dibentang di Parlimen pada hujung tahun ini.

“Kalau tanya kita (KKM), tentulah kita perlukan suruhanjaya kita sendiri, jadi kita tidak tertakluk kepada dasar biasa di bawah SPA… contohnya kalau kita nak perjuangkan elaun tertentu dalam KKM, kita tertakluk dengan dasar umum JPA (Jabatan Perkhidmatan Awam), maknanya dasar ini mesti sama dengan perkhidmatan lain.

“Kita mulakan selangkah demi selangkah pada satu-satu masa… Kita nak ada suruhanjaya sendiri tetapi bila (mahu) minta atau lulus, boleh dibincangkan dalam rangka-rangka Kertas Putih Kesihatan,” katanya.


Wawasan Kemakmuran Bersama perlu dipulihkan semula: Muhyiddin

Jurang kemakmuran antara Bumiputera dan bukan Bumiputera kembali membesar, sekali gus memerlukan komitmen semua pihak, termasuk parti politik di dalam kerajaan untuk melakukan pembetulan.

Pengerusi Majlis Pemulihan Negara (MPN) Tan Sri Muhyiddin Yassin berkata satu penelitian semula perlu dilakukan bagi mengangkat kembali kedudukan dasar Wawasan Kemakmuran Bersama, sebagai teras negara untuk kesamarataan ekonomi.

Menurutnya dasar kemakmuran bersama itu menjadi semakin penting sekarang ini berbanding dahulu kerana sudah ada kelompangan yang ketara antara Melayu dan bukan Melayu, kaya dan miskin.

“Jurangnya akan membesar. Jika tidak diusahakan bersunguh-sungguh baik di dalam kerajaan atau parti yang mendukung kerajaan, negara akan berdepan masalah.

“Sebab itu dasar kemakmuran bersama ini menjadi lebih penting sekarang berbanding dulu. Pasal sudah ada satu ruang lompang yang lebih ketara antara Melayu dan bukan Melayu dan antara yang kaya dan juga miskin,” katanya dalam temu bual bersama Ketua Penerangan Bersatu Datuk Wan Saiful Wan Jan, malam tadi.

Sebab itu, kata Muhyiddin yang juga bekas Perdana Menteri, satu langkah besar yang memerlukan komitmen sepenuhnya daripada semua pemimpin untuk menterjemahkan program melalui program yang dijalankan kementerian.

“Katalah ambil contoh dasar kemakmuran bersama dalam pendidikan. Supaya jangan ada perbezaan ketara antara penguasaan ilmu oleh anak-anak Melayu dan anak bukan Melayu.

“Baik sekolah kebangsaan, seorang jenis kebangsaan, atau penguasaan bahasa Inggeris. Kenapa ada perbezaan ketara… pencapaian dari soal anak-anak di sekolah kebangsaan dan sekolah-sekolah lain. Itu sahaja satu bab yang agak luas bagaimana nak mencapainya.

“Saya fikir sewajarnya kerajaan yang ada sekarang pun perlu ke hadapan menggunakan dasar kemakmuran bersama ini sebagai satu daripada asas penting untuk membawa Malaysia ke satu tahap yang lebih tinggi, supaya lebih berjaya dan lebih maju,” katanya.

Muhyiddin berkata jika ini dapat dilakukan maka semua rakyat akan memperoleh kemakmuran bersama.

“Bermakna kalau nak makmur, biar semua makmur. Bukan satu kumpulan, satu kaum saja. Itu dasar yang agak lebih adil. Yang kita letakkan.

“Tetapi, saya lihat bahawa penekanan itu agak tidak diberikan sewajarnya. Dalam kerajaan apa lagi, di luar kerajaan. Seolah-olah dia perlukan satu penelitian semula untuk mengangkat kedudukan dasar itu sebagai satu dasar teras negara kita yang menyerap kepada semua sektor-sektor yang ditaja oleh kementerian dan agensi-agensi di bawahnya,” katanya.


Banyak kali Anwar cakap ada sokongan, tapi tak jadi PM juga: Dr Mahathir

Tun Dr Mahathir Mohamad menyindir Ketua Pembangkang Datuk Seri Anwar Ibrahim yang sering mengumumkan kononnya memiliki majoriti untuk menjadi Perdana Menteri (PM) tetapi sehingga kini masih gagal dalam mengejar cita-citanya itu.

Pengerusi Pejuang itu berkata Anwar tidak pernah memiliki sokongan majoriti untuk menjadi PM dan tidak boleh dipercayai lagi dengan setiap pengumuman dibuat oleh Presiden PKR tersebut.

“Anwar tak dapat sokongan, berapa kali dah dia buat pengumuman, dia nak jadi perdana menteri.

“Tapi tak jadi. Dia tak ada sokongan,” kata Ahli Parlimen Langkawi itu dipetik Utusan Malaysia.

Dr Mahathir juga menyalahkan Anwar sebagai punca tidak dapat menjadi PM semula selepas peletakan jawatan pada 24 Feb 2020 apabila mendakwa memiliki banyak sokongan untuk menjadi PM tetapi sebaliknya hanya sekadar memiliki 92 undi sahaja.

Ujarnya, jika Ahli Parlimen Pakatan Harapan (PH) memberi sokongan kepadanya dicampur dengan 62 undi dimilikinya, Dr Mahathir tidak menolak akan dapat menjadi PM semula.

“Kalau tak sabit dia (Anwar), saya hari ini jadi Perdana Menteri. Pasal bila saya letak jawatan, Agong mahu setiap 220 ahli parlimen tulis siapa yang mereka pilih. Saya fikir PH akan letak nama sayalah, pasal saya daripada PH.

“Tetapi Anwar kata dia ada banyak sokongan, tapi dia orang (PH) bagi kepada Anwar 92 undi, saya dapat 62, bukan daripada PH, daripada parti lain orang lain saya tak tahu siapa.

“Kalau saya dapat 62, kalau saya juga dapat 92 daripada PH, saya dapat 154, saya jadi perdana menterilah. Tapi dia bagi saya kalah, dia pun kalah,” katanya lagi.

Berhubung kerjasama politik, Dr Mahathir berkata Pejuang tidak terlibat dalam sebarang perbincangan konkrit ke arah merealisasikan strategi “khemah besar” setakat ini.

“Tidak ada, tiada mana-mana ahli politik yang menghubungi saya, mungkin melalui orang Bersatu, adalah.

“Cuma, ada dua, tiga parti yang kita dalam kajian, kita tak berani buat keputusan lagi.

“Kita nak tengok pendirian sebab Pejuang ini satu daripada perjuangannya ialah untuk lawan rasuah, kalau orang dalam parti itu nampak terlibat dengan rasuah, kita tak bolehlah nak kerjasama,” katanya lagi.


Kasanova dituduh tipu wanita

Seorang lelaki ‘kasanova’ didakwa di Mahkamah Sesyen Kuala Lumpur hari ini atas pertuduhan menipu seorang kerani syarikat swasta yang dijanji mahu dikahwini sehingga memperdayakan mangsa untuk menyerahkan wang dan barang kemas berjumlah RM152,500.

Hisyah Sayuti, 34, bagaimanapun mengaku tidak bersalah selepas pertuduhan terhadapnya dibacakan di hadapan Hakim Siti Aminah Ghazali, lapor Bernama.

Lelaki itu didakwa menipu wanita berusia 40 tahun itu untuk menyerahkan kepadanya wang dan barang kemas dengan perkahwinan yang tidak wujud dan wanita itu tidak akan menyerahkannya jika tidak diperdayakan sedemikian.

Dia dituduh melakukan kesalahan itu di sebuah hotel di Bukit Bintang di sini antara 6 Feb hingga 6 Mac lepas, mengikut Seksyen 420 Kanun Keseksaan yang memperuntukkan hukuman penjara tidak kurang daripada satu tahun dan tidak lebih 10 tahun dan sebat, jika sabit kesalahan.

Timbalan Pendakwa Raya Wan Ahmad Hakimi Wan Ahmad Jaafar menawarkan jaminan RM30,000 dengan seorang penjamin manakala tertuduh yang tidak diwakili peguam merayu jaminan dikurangkan atas alasan dia tidak bekerja tetap dan hanya melakukan kerja-kerja kampung.

Mahkamah membenarkan tertuduh diikat jamin RM15,000 dengan seorang penjamin dan menetapkan 25 Mei ini untuk sebutan semula kes.


Presiden, PM, Menteri Pertahanan Pakistan disahkan positif Covid-19

Presiden Pakistan Arif Alvi mengesahkan beliau positif Covid-19 selepas menerima dos pertama vaksin yang tidak dinyatakan jenisnya, dan mengingatkan rakyat bahawa antibodi tidak berkembang dengan baik.

“Saya telah disahkan positif Covid-19. Semoga Allah mengasihani semua orang yang dijangkiti Covid-19. Mendapat dos pertama vaksin, tetapi antibodi hanya berkembang selepas dos kedua. Harap semualebih berhati-hati,” kata Alvi dalam Twitternya.

Pada masa sama, Menteri Pertahanan, Pervez Khattak juga mengesahkan beliau positif Covid-19.

Minggu lalu, Perdana Menteri, Imran Khan, juga mengesahkan beliau positif Covid-19, dua hari selepas disuntik vaksin Sinopharm dari China.

Bagaimanapun, pejabat Perdana Menteri dalam satu kenyataan berkata, beliau mungkin sudah dijangkiti sebelum menerima vaksin itu.

Pakistan mula melancarkan kempen vaksinasi awal Februari lalu, dua hari selepas menerima 500,000 vaksin Sinopharm dari China.

Islamabad juga meluluskan penggunaan vaksin AstraZeneca buatan Britain-Swede dan Sputnik V buatan Russia.

Setakat ini Pakistan mencatatkan lebih 659,000 kes Covid-19, termasuk 14,200 kematian dan 598,000 sudah pulih. – Agensi


2/3 kerusi ketua cabang di Selangor dikuasai #KitaSemuaKEADILAN

Keputusan Pemilihan PKR 2022 di Selangor menyaksikan team #KitaSemuaKEADILAN mendominasi kira-kira dua pertiga senarai ketua cabang, dengan menyaksikan Menteri Besar Datuk Seri Amirudin Shari mengetuai cabang Gombak.

Berdasarkan pemilihan terdahulu, keputusan di Selangor menentukan hampir keseluruhan jawatan tertinggi PKR memandangkan negeri itu mempunyai jumlah keahlian paling ramai, manakala ahli yang keluar mengundi juga paling tinggi berbanding negeri-negeri lain.

Analisis awal, jumlah undian yang banyak diperoleh Amirudin yang juga calon utama Naib Presiden, sekali gus meletakkan beliau sebagai yang tertinggi dalam ‘top 4’ jawatan naib presiden.

Bagaimanapun persaingan utama jawatan Timbalan Presiden PKR masih terbuka antara bekas Naib Presiden Rafizi Ramli dan Setiausaha Agung PKR Datuk Seri Saifuddin Nasution Ismail.

Rafizi yang juga bekas Ahli Parlimen Pandan adalah calon pilihan bagi kerusi timbalan presiden dilaporkan masih mendahulu Saifuddin.

Bagi jawatan Ketua Angkatan Muda dan Ketua Wanita keputusan masih berubah-ubah biar pun Adam Adli Abd Halim menguasai pengundian bagi AMK dan Senator Fadhlina Sidek bagi Wanita di Selangor

Berikut adalah keputusan tidak rasmi mereka yang menang sebagai ketua cabang di Selangor:

1. Sabak Bernam – Ahmad Mustain Othman
2. Sungai Besar – Azhar Achil
3. Hulu Selangor – Dr Sathia Prakash
4. Tg Karang – Mohd Yahya Sahri
5. Kuala Selangor – Thiban A/L Subramaniam
6. Selayang – Willian Leong
7. Gombak – Datuk Seri Amirudin Shari
8. Ampang – Daing Muhammad Reduan
9. Pandan – Rafizi Ramli
10. Hulu Langat – Rajendra Kumar
11. Bangi – Balamurali Govindaraju
12. Puchong – M.Anbarasan Murugesu
13. Sungai Buloh – Sivarasa Rasiah
14. Petaling Jaya – Hee Loy Sian
15. Damansara – Elizabeth Wong
16. Subang – Pravin Murali
17. Shah Alam – Rodziah Ismail
18. Kapar – Azizi Ayob
19. Klang – Azmizam Zamanhuri
20. Kota Raja – Gunaraj George
21. Kuala Langat – Haridass Ramasamy
22. Sepang – Borhan Aman Shah.


Ucapan penuh pelancaran PN BEST – manifesto Perikatan Nasional PRU-15

Bismillahirrahmanirrahim

Assalamu’alaikum wa rahmatullahi wa barakatuh dan salam sejahtera.

Apa khabar semua?

1. Pertamanya, marilah kita memanjatkan setinggi-tinggi kesyukuran ke hadrat Allah s.w.t. kerana dengan limpah rahmat dan inayah-Nya, kita dapat bersama-sama hadir dalam Majlis Pelancaran Tawaran PN BEST sempena Pilihan Raya Umum ke15 pada malam ini.

2. Di awal ucapan saya ini, saya ingin mengambil kesempatan untuk merakamkan ucapan setinggi-tinggi terima kasih dan tahniah kepada Jawatankuasa Tawaran Perikatan Nasional yang dipengerusikan oleh Datuk Dr Radzi Jidin atas kejayaan menyiapkan Tawaran Perikatan Nasional yang komprehensif.

Tawaran ini yang bertemakan “Prihatin, Bersih dan Stabil: Malaysia Gemilang” atau PN BEST merangkumi 12 tunjang utama, 30 pendekatan dan 234 tawaran. Ia digubal dengan mengambil kira pandangan dan sentimen rakyat dalam perkara-perkara yang dianggap penting oleh mereka.

ISU EKONOMI DAN KOS SARA HIDUP

3. Di peringkat awal penggubalan tawaran ini, saya telah memberi mandat kepada Jawatankuasa Tawaran supaya terlebih dahulu meneliti apakah keperluan-keperluan utama rakyat yang mesti diberikan perhatian oleh kerajaan yang bakal dibentuk selepas Pilihan Raya Umum nanti.

Melalui kajian-kajian yang saya sendiri teliti, keperluan utama rakyat adalah tidak lain dan tidak bukan menyentuh tentang isu “bread and butter”, iaitu isu-isu ekonomi rakyat seperti kos sara hidup, pekerjaan, pendapatan, masalah inflasi, kenaikan harga barang dan lain-lain yang berkaitan. Ini perkara pokok yang mesti diberikan perhatian utama oleh Perikatan Nasional apabila mendapat mandat rakyat dalam Pilihan  Raya Umum Ke-15.

4. Mengenai isu kos sara hiudp dan kenaikan harga barang, baru-baru ini saya diberitahu bukan sahaja harga ayam mahal, tetapi bekalan ayam dan telur pun tak mencukupi. Ayam dan telur ini merupakan sumber protein utama rakyat Malaysia. Kalau mereka tak mampu beli ayam, maka ini akan menjejaskan keperluan rakyat yang paling asas iaitu makanan.

5. Jadi apa yang Kerajaan Perikatan Nasional akan buat jika diberi mandat oleh rakyat? Jika diizinkan Allah, Mesyuarat Kabinet pertama Kerajaan Perikatan Nasional akan membincangkan cara-cara untuk menangani masalah kos sara hidup rakyat yang kian meningkat disebabkan oleh masalah inflasi dan kenaikan harga barang.

6. Kita tahu kenaikan harga barang ini disebabkan oleh beberapa faktor termasuk gangguan bekalan dan kos bahan import yang tinggi. Jika bekalan tak mencukupi atau kos import meningkat, maka harga akan naik.

Jadi, untuk mengatasi isu kenaikan harga barang, kerajaan mesti melihat isu gangguan bekalan dan kos import dengan lebih serius, terutama sekali dalam keadaan nilai ringgit yang jatuh menjunam berbanding matawang utama dunia yang lain, terumanya dollar Amerika Syarikat.

7. Isu kekurangan tenaga kerja yang menjejaskan produktiviti dan mengganggu rantaian bekalan juga mesti diselesaikan segera. Baru-baru ini ada kumpulan kontraktor kecil Bumiputera yang datang menemui saya mengadu masalah kekurangan tenaga kerja. Mereka kata mereka tak boleh ambil kontrak baharu kerana tiada pekerja.

Kalau ada pun kosnya mahal dan mereka tak mampu bayar. Akhirnya mereka kehilangan kerja-kerja kontrak yang sepatutnya mereka boleh buat dan ini menjejaskan pendapatan mereka. Jika kita berjaya membentuk kerajaan pada 19 November nanti, kita akan ambil tindakan segera untuk selesaikan isu-isu yang menjejaskan pendapatan rakyat dan pemulihan ekonomi negara.

TUNJANG 1: MEMBINA EKONOMI MASA HADAPAN

Saudara dan saudari yang saya kasihi sekalian,

8. Negara kita mesti maju ke hadapan terutamanya dalam bidang ekonomi. Justeru, Perikatan Nasional akan memberi tumpuan segera kepada usaha memulihkan ekonomi secara menyeluruh dan mampan.

Kita berhasrat untuk menjadikan Malaysia paksi ekonomi Asia Tenggara yang berteraskan industri masa hadapan dengan menyediakan Tabung Khas Galakan Pelaburan berjumlah RM5 bilion serta menggalakkan industri berteknologi tinggi bagi meningkatkan nilai tambah dan menyediakan pekerjaan berpendapatan tinggi khususnya tenaga kerja muda.

9. Bagi merancakkan proses pemulihan ekonomi negara, kita akan membangunkan Perusahaan Mikro, Kecil dan Sederhana (PMKS) yang berdaya saing sebagai pemacu utama pertumbuhan ekonomi.

Antaranya meneruskan program penjadualan atau penstrukturan semula pembiayaan atau moratorium secara bersasar bagi membantu PMKS yang terjejas. Selain itu, insentif khas Skim Prihatin PMKS akan disediakan untuk menggalakkan pendigitalan pengeluaran produk dan perkhidmatan serta latihan kemahiran.

10. Sektor pertanian dan industri makanan juga akan dibangunkan dengan lebih rancak. Untuk menjamin bekalan makanan yang mencukupi kepada rakyat pada harga munasabah, enam Hub Mega Pengeluaran Makanan Negara akan diwujudkan di kawasan strategik dengan pelan penggunaan tanah yang komprehensif bagi tujuan pengeluaran, ketersediaan dan pengedaran makanan ke arah mencapai tahap sara diri negara.

11. Selain itu, peruntukan berjumlah RM1 bilion untuk dana Fund for Food akan disediakan bagi meningkatkan pengeluaran bekalan makanan negara dan menstabilkan harga makanan.

12. Kita juga akan pastikan rakyat mendapat peluang-peluang pekerjaan terutamanya dalam sektor berpendapatan tinggi. Perikatan Nasional menawarkan pewujudan satu juta pekerjaan dalam bidang berpendapatan tinggi dalam tempoh beberapa tahun akan datang.

13. Ada orang tanya, boleh kah kita buat? Saya jawab boleh. Kenapa? Kerana kita ada pengalaman.

14. Semasa saya menjadi Perdana Menteri, saya mempengerusikan Majlis Pekerjaan Negara. Kita tetapkan sasaran untuk mewujudkan 500,000 pekerjaan pada tahun 2021. Alhamdulillah, pada akhir tahun 2021, sebanyak 558,000 peluang pekerjaan telah berjaya diwujudkan, iaitu melebihi sasaran asal.

15. Saya percaya jika Perikatan Nasional diberi mandat oleh rakyat, kita boleh buat, dan kita akan buat dengan lebih baik lagi.

16. Itu soal mewujudkan peluang pekerjaan. Bagaimana pula dengan menyelamatkan pekerjaan? Mungkin ramai orang terlepas pandang. Semasa pandemik Covid-19 melanda negara, ramai rakyat hilang pekerjaan. Pada ketika itu, saya katakan kita tak boleh biarkan perkara ini berlaku.

17. Jadi Kerajaan Perikatan Nasional pada waktu itu sediakan dana berjumlah RM20.29 billion dalam bentuk subsidi upah. Dana ini disalurkan kepada majikanmajikan supaya mereka dapat terus membayar gaji pekerja dan mengekalkan pekerja walaupun perniagaan mereka terpaksa ditutup. Dengan inisiatif ini, kita telah berjaya menyelamatkan lebih 163,000 syarikat dan 3 juta pekerjaan.

18. Bayangkan jika 3 juta pekerja hilang pekerjaan? Apa jadi kepada mereka dan keluarga mereka? Bolehkah mereka menyara hidup keluarga jika kehilangan sumber pendapatan? Jawapannya tentu sekali sukar.

19. Jadi, dengan inisiatif subsidi upah yang dilaksanakan oleh Kerajaan Perikatan Nasional, ratusan ribu syarikat mendapat manfaat, jutaan pekerjaan dapat diselamatkan, dan jutaan ahli keluarga ada makanan di atas meja.

TUNJANG 2: MENINGKATKAN NILAI DAN TARAF HIDUP RAKYAT

20. Perikatan Nasional juga akan memberikan tumpuan kepada usaha-usaha untuk membantu rakyat yang susah. Ini kerana saya tahu ramai rakyat yang jatuh miskin akibat pandemik Covid-19 dan sedang bergelut untuk bangkit semula. Ini keutamaan nombor wahid, atau nombor satu, Kerajaan Perikatan Nasional.

21. Dalam tawaran Perikatan Nasional ini, ada disebutkan mengenai pewujuda sebuah agensi tunggal yang akan berfungsi sebagai sebuah pusat sehenti yang akan menyelaras pemberian pelbagai bentuk bantuan dan subsidi kepada rakyat. Setiap tahun kerajaan memperuntukkan antara 50 hingga 70 bilion ringgit dalam bentuk subsidi dan bantuan sosial. Tetapi penyaluran bantuan diurus oleh kementerian dan agensi yang berbeza-beza.

22. Dengan adanya sebuah agensi tunggal ini, data-data mengenai rakyat yang memerlukan bantuan akan dikumpulkan secara real time dan dimasukkan ke dalam satu pangkalan data tunggal supaya bantuan dapat disalurkan dengan kadar segera dan tidak ada seorang pun yang layak tertinggal daripada menerima bantuan. Kita juga akan terus memperkasa Agenda Pembasmian Kemiskinan dan merapatkan jurang ekonomi antara kaum, kelas sosial dan wilayah.

23. Bagi membantu meringankan beban kos sara hidup kakitangan awam yang berpendapatan rendah, Perikatan Nasional menawarkan kenaikan kadar elaun sara hidup (COLA) penjawat awam sebanyak RM100 yang akan diselaras secara berkala.

24. Kita juga tahu bahawa perkhidmatan kesihatan yang cekap dan berkualiti dengan kos yang berpatutan juga menjadi keutamaan rakyat. Justeru, Perikatan Nasional akan memperkasa kualiti perkhidmatan kesihatan yang cekap dan mesra rakyat melalui kerangka dan sistem pengurusan kesihatan negara yang holistik, terutamanya dengan mengambil kira keperluan kesihatan warga emas sebagai persediaan ke arah negara menua atau aging nation. Selain itu, Kad Prihatin Nasional akan diperkenalkan untuk memberi akses perkhidmatan kesihatan terpilih secara percuma di klinik swasta dan hospital kerajaan.

25. Perikatan Nasional juga akan memantapkan sistem pendidikan yang inklusif, berdaya saing dan bertaraf global. Ini termasuk menyediakan peruntukan khas penyelenggaraan sekolah sekurang-kurangnya sebanyak RM2.5 bilion setahun bagi tempoh 2023-2025

TUNJANG 3: MEMBERSIHKAN POLITIK DAN TADBIR URUS

Saudara dan saudari yang saya kasihi sekalian,

26. Rakyat juga melihat pembentukan sebuah kerajaan yang bersih, berintegriti dan bebas rasuah sebagai suatu perkara utama. Ini kerana negara kita pernah melalui beberapa episod hitam penyelewengan, rasuah dan salah guna kuasa yang melibatkan pimpinan utama kerajaan yang memberi kesan besar kepada rakyat dan negara. Penyelewengan dana 1MDB misalnya dikatakan sebagai skandal kewangan terbesar di dunia yang mencalar imej negara di persada antarabangsa.

27. Ketika saya menjadi Perdana Menteri, saya telah tubuhkan sebuah pasukan petugas khas untuk mendapatkan semula wang dan aset 1MDB yang dicuri dan disorok di luar negara. Alhamdulillah, kita telah berjaya membawa pulang wang dan aset 1MDB bernilai RM20 billion.

28. Tetapi ini tidak bermakna kes 1MDB telah selesai. Sehingga kini, kerajaan masih menanggung bayaran hutang 1MDB berjumlah RM2 bilion setahun. Saudara dan saudari boleh bayangkan berapa banyak bantuan yang boleh kita salurkan kepada rakyat jika skandal ini tidak berlaku.

29. Perikatan Nasional memandang berat isu integriti. Kerana itu semua calon Perikatan Nasional bukan sahaja membuat akujanji anti rasuah, tetapi mereka juga menjalani tapisan yang ketat. Jika mereka didapati ada kes jenayah, sedang disiasat oleh SPRM atau sedang menghadapi pendakwaan di mahkamah atas kesalahan rasuah, mereka tidak dibenarkan bertanding.

30. Ini standard atau benchmark yang ditetapkan oleh Perikatan Nasional.

31. Barisan Nasional dan Pakatan Harapan mungkin mempunyai standard atau benchmark yang lebih rendah daripada Perikatan Nasional dalam isu integriti. Sebab itu orang yang sedang menghadapi pertuduhan di mahkamah atas kesalahan jenayah rasuah pun dibenarkan bertanding dalam pilihan raya.

32. Tetapi tidak mengapalah. Itu masalah mereka, bukan masalah kita. Saya yakin rakyat tahu menilai siapa yang lebih komited dan rela berkorban semata-mata untuk memastikan negara kita bebas rasuah dan terselamat daripada cengkaman kleptokrat.

33. Sebagai komitmen kita untuk mewujudkan sebuah kerajaan yang berintegriti dan bebas rasuah, Perikatan Nasional akan terus mempertahankan prinsip dan amalan pemisahan kuasa yang jelas bagi tiga cabang kuasa negara iaitu perundangan, kehakiman dan eksekutif.

Kita juga akan melindungi kebebasan badan kehakiman dan menjunjung kedaulatan undang-undang tanpa campur tangan politik selaras dengan Perlembagaan Persekutuan dan Prinsip Rukun Negara. Sebagai menghormati kedudukan Islam sebagai Agama Persekutuan, sistem perundangan dan kehakiman syariah akan turut diperkasakan.

34. Jika diberi mandat oleh rakyat, Kerajaan Perikatan Nasional juga akan terus melaksanakan Pelan Antirasuah Nasional selain mewujudkan Mahkamah Anti Rasuah dan menggubal akta atau peraturan berkaitan pendanaan politik bagi memperkasakan usaha memerangi rasuah di negara ini.

TUNJANG 4: MENSEJAHTERAKAN BUMIPUTERA, ORANG ASLI DAN SEMUA KAUM

35. Perikatan Nasional juga akan terus memperkasa agenda pembangunan Bumiputera dan mensejahtera orang asli dan semua kaum dengan melaksanakan inisiatif-inisiatif berikut:

i. Memantapkan dan menambahbaik fungsi agensi berkaitan seperti Perbadanan Nasional Berhad (PNB), Majlis Amanah Rakyat (MARA), Ekuiti Nasional Berhad (EKUINAS), Unit Peneraju Agenda Bumiputera (TERAJU) dan Perbadanan Kemajuan Ekonomi (PKEN);

ii. Menyelaras semua program pembangunan Bumiputera di setiap kementerian dan agensi bagi memastikan pegangan ekuiti Bumiputera dapat ditingkatkan ke tahap 30%;

iii. Menggalakkan penglibatan usahawan Bumiputera dalam sektor pengeluaran hasil pertanian melalui insentif khas Dana Agropreneur Bumiputera sebanyak RM1 bilion bagi tempoh 5 tahun; dan

iv. Memperkenalkan kerangka menyeluruh pembangunan sosioekonomi Orang Asli dan golongan minoriti merangkumi aspek infrastruktur asas, pendidikan, kesihatan dan peluang ekonomi.

TUNJANG 5: MERAPATKAN JURANG PEMBANGUNAN ANTARA WILAYAH

36. Perikatan Nasional juga akan menumpukan kepada usaha untuk merapatkan jurang pembangunan antara negeri dan wilayah dengan melaksanakan inisiatifinisiatif berikut:

i. Mengoptimumkan potensi ekonomi setiap negeri dan wilayah termasuk di kawasan luar bandar;

ii. Memacu pembangunan inklusif Sabah dan Sarawak melalui pelaksanaan Perjanjian Malaysia 1963;

iii. Mengutamakan pengagihan peruntukan pembangunan kepada Sabah dan Sarawak bagi mempercepatkan pembangunan sosioekonomi setempat;

iv. Menubuhkan universiti awam baharu di Sabah dan Sarawak yang menawarkan kursus dalam bidang strategik bagi memenuhi keperluan industri semasa dan masa hadapan; dan

v. Meningkatkan kecekapan capaian pengangkutan awam yang menghubungkan bandar dan luar bandar.

TUNJANG 6: MELESTARIKAN ALAM SEKITAR DAN MERANCAKKAN PELANCONGAN

Saudara dan saudari yang saya kasihi sekalian,

37. Pemanasan global dan perubahan iklim memberi kesan besar kepada kelestarian alam sekitar dan kehidupan rakyat di negara kita. Mutakhir ini, kejadian banjir besar telah menyebabkan kehilangan nyawa dan kemusnahan harta benda bernilai berbilion ringgit.

Bagi menangani kesan perubahan iklim di negara kita, Kerajaan Perikatan Nasional akan mewujudkan Badan Bertindak Bencana Alam dan Perubahan Iklim Kebangsaan bagi melindungi khazanah alam dan menangani masalah banjir dan bencana alam secara lebih cekap dan berkesan.

38. Selain itu, sektor pelancongan bernilai tinggi dan bertaraf dunia akan dirancakkan dengan menyediakan RM1 bilion dana khas pelancongan bagi mewujudkan produk baharu pelancongan domestik, khususnya yang berkaitan dengan keindahan alam di negara kita, dengan penglibatan pengusaha PMKS.

TUNJANG 7: MEMPERKASA BELIA DAN MENSEJAHTERAKAN KELUARGA MUDA

39. Golongan belia adalah aset masa depan negara. Justeru, Perikatan Nasional akan memberi tumpuan kepada usaha untuk memperkasa golongan belia dan mensejahtera keluarga muda dengan menawarkan inisiatif-inisiatif berikut:

i. Menyediakan Skim Perumahan Mikro Belia Mampu Sewa di bandar-bandar utama serta menambah baik skim pembiayaan perumahan bagi golongan B40 dan M40 seperti skim rent-to-own dan pembelian tanah;

ii. Menetapkan kuota sekurang-kurangnya dua orang Senator dalam Dewan Negara untuk belia dan beliawanis bagi memastikan suara anak muda didengar di Parlimen;

iii. Mengurangkan bayaran balik pinjaman PTPTN sebanyak 25 peratus kepada graduan kelas dua atas;

iv. Memberi insentif khas bernilai RM1,000 kepada pekerja sektor ekonomi gig yang layak untuk mengikuti kursus terpilih di institusi pengajian tinggi;

v. Menaikkan kadar elaun pelajar yang menjalani latihan amali atau praktikal di sektor awam kepada RM1200 sebulan;

vi. Memperkasa program usahawan golongan anak muda dalam industri ekonomi digital dan masa hadapan seperti FinTech, Robotik dan kenderaan elektrik (EV);

vii. Memperkasa pembangunan bakat e-sports dengan memperkenalkan stadium khas e-sports serta program mencungkil bakat masa depan e-sports;

iix. Meningkatkan kemahiran digital belia termasuk coding, artificial intelligence (AI), machine learning (ML) dan internet of things (IoT); dan

ix. Memperkenalkan program pembiayaan perumahan tanpa faedah khususnya bagi keluarga muda.

TUNJANG 8: MENGOPTIMUMKAN POTENSI WANITA

40. Golongan wanita adalah tiang seri negara. Kerajaan Perikatan Nasional akan terus memartabatkan golongan wanita untuk membolehkan mereka menyumbang kepada pembangunan negara dengan menawarkan inisiatif-inisiatif berikut:

i. Mengembangkan DanaNita – Wanita Bangkit Berniaga bagi membantu usahanita baharu dengan menyediakan pinjaman tanpa faedah sehingga RM20,000 seorang;

ii. Memperkenalkan Agenda Care-Economy bagi menyelaras sistem penjagaan warga emas, kanak-kanak dan OKU melalui MyPrihatin merangkumi skim pendaftaran dan latihan penjagaan kanak-kanak tidak formal;

iii. Melaksanakan intervensi agresif bagi memastikan sasaran sekurangkurangnya 30% penyertaan wanita dalam jawatan utama di sektor awam dan swasta dicapai menjelang 2025;

iv. Memuktamadkan segera kajian pindaan perkara 14(1)(b) Perlembagaan Persekutuan untuk kewarganegaraan anak yang dilahirkan oleh ibu berwarganegara Malaysia dengan suami warganegara asing di luar negara; dan

v. Menguat kuasa serta mempercepat pelaksanaan Akta Antigangguan Seksual dan penggubalan Rang Undang-Undang Anti- Stalking.

TUNJANG 9: MEMBINA WARGA EMAS YANG SEJAHTERA

41. Negara kita sepertimana negara-negara lain di dunia sedang menuju negara menua atau “the aging nation”. Dengan jangka hayat penduduk yang lebih panjang, kerajaan mesti lebih prihatin untuk memelihara kebajikan warga emas. Justeru, Perikatan Nasional menawarkan beberapa inisiatif untuk warga emas seperti berikut:

i. Menubuhkan Jabatan Warga Emas untuk meningkatkan akses warga emas kepada perkhidmatan, program kebajikan dan keselamatan sosial bagi membantu warga emas menjalani kehidupan yang sejahtera dengan persekitaran yang kondusif; dan

ii. Memperkenalkan skim lawatan doktor ke rumah bagi memudahkan penjagaan kesihatan warga emas.

TUNJANG 10: MEMPERKASA ORANG KELAINAN UPAYA (OKU)

42. Keperluan Orang Kurang Upaya juga akan menjadi keutamaan Perikatan Nasional. Untuk tujuan ini, kita akan menawarkan beberapa insiatif iaitu:

i. Mewajibkan fasiliti mesra OKU di semua bangunan awam dan premis swasta serta mewujudkan sistem sokongan bersepadu dengan menambah baik Pusat Pemulihan Dalam Komuniti (PDK) serta memperkasa program pemulihan seperti rawatan perubatan dan latihan vokasional; dan

ii. Menggilap potensi OKU dengan mempergiat Program Latihan OKU Berdaya bagi lepasan sekolah sebagai persediaan memasuki pasaran pekerjaan serta memperkenalkan Dana Niaga Khas berjumlah RM20 juta bagi membantu usahawan OKU.

TUNJANG 11: MEMPERKASA GENERASI FELDA

43. Perikatan Nasional akan terus prihatin dengan kebajikan warga FELDA. Kerajaan Perikatan Nasional sebelum ini telah melupuskan hutang peenroka FELDA berumlah RM8.3 bilion selain menerbitkan sukuk bernilai RM9.9 bilion bagi menambahbaik model perniagaan FELDA. Untuk memperkasa generasi FELDA pula, Perikatan Nasional menawarkan inisiatif-inisiatif berikut:

i. Menggagaskan Wawasan FELDA Baharu bagi menjamin masa depan generasi muda FELDA melalui pewujudan peluang ekonomi baharu, keusahawanan serta menambah baik infrastruktur asas termasuk capaian internet dan rumah mampu milik;

ii. Menyelamatkan projek perumahan generasi baharu FELDA terbengkalai yang berpotensi untuk dibaik pulih;

iii. Memperkenalkan skim keusahawanan FELDA bagi menggalakkan penglibatan usahawan muda dalam aktiviti pertanian bernilai tinggi melalui penggunaan teknologi terkini dan automasi; dan

iv. Memulihkan FELDA supaya prestasinya setanding dengan syarikat perladangan kelapa sawit berprestasi tinggi bagi menjamin kesejahteraan peneroka.

TUNJANG 12: MENTRANSFORMASI PETANI, PENTERNAK, NELAYAN DAN PEKEBUN KECIL

44. Perikatan Nasional juga akan menjaga kebajikan golongan petani, penternak, nelayan dan pekebun kecil dengan melaksanakan inisiatif-inisiatif berikut:

i. Mengoptimumkan hasil pertanian dan perikanan serta industri hiliran bernilai tinggi melalui insentif khas bagi menggalakkan penggunaan teknologi dan pertanian pintar serta pemasaran cekap;

ii. Memodenkan sektor perikanan bagi meningkatkan taraf hidup nelayan dengan mewujudkan skim pembangunan yang terancang;

iii. Mengoptimumkan penggunaan tanah terbiar milik Kerajaan bagi kegunaan sektor pertanian, penternakan dan akuakultur yang bersesuaian termasuk kebun komuniti;

v. Menyediakan bantuan tunai RM1,200 setahun kepada pesawah (Bantuan Tanaman Padi) dan RM800 setahun kepada pekebun kecil (Bantuan Musim Tengkujuh); dan

vi. Meningkatkan pendapatan petani, penternak dan nelayan melalui penyediaan latihan serta bantuan khidmat nasihat.

Saudara dan saudari yang saya kasihi sekalian,

PENUTUP

45. Ini adalah tawaran-tawaran utama Perikatan Nasional. Tawaran lengkap yang mengandungi semua inisiatif yang akan dilaksanakan terkandung di dalam dokumen Tawaran Perikatan Nasional PN BEST yang akan saya lancarkan sebentar lagi.

46. Saya ingin tegaskan bahawa Tawaran Perikatan Nasional ini adalah tawaran yang boleh dilaksanakan. Dengan pengalaman yang ada sebagai kerajaan, kami yakin bahawa kesemua tawaran ini dapat dilaksanakan secara cekap dan berkesan dengan sokongan semua penjawat awam, agensi-agensi kerajaan, GLC dan pihak swasta.

47. Sebagai bukti komitmen Perikatan Nasional terhadap pelakanaaan tawaran-tawaran ini, sebuah Jawatankuasa Khas yang dianggotai ahli pakar akan dibentuk bagi memantau segala pelaksanaan inisiatif dan program yang terkandung di dalam Tawaran PN BEST. Kami juga memberi jaminan bahawa semua inisiatif Bajet 2022, termasuk bantuan kepada rakyat dan penjawat awam akan dilaksanakan oleh Perikatan Nasional.

48. Akhir sekali, ada satu tawaran tambahan yang saya nak buat. Yang ini tiada dalam Tawaran PN BEST. Saya tahu keinginan rakyat untuk mengundi amat tinggi.

Ini termasuk pengundi luar yang terpaksa mengundi di kampung halaman atau di tempat lain daripada tempat tinggal mereka. Jadi saya nak umumkan, jika Perikatan Nasional menang dalam pilihan raya pada hari Sabtu 19 November nanti, kita akan isytihar cuti umum pada hari Ahad bagi negeri Kedah, Kelantan, Terengganu dan Johor, dan hari Isnin bagi negeri-negeri lain. Ini akan membolehkan pengundi luar keluar mengundi tanpa perlu memohon cuti pada hari Ahad atau Isnin.

49. Inilah perkara-perkara utama yang hendak saya nyatakan dalam ucapan saya ini. Selepas ini ada sesi dialog, jadi boleh lah saya perincikan perkara-perkara di dalam Tawaran PN BEST yang memerlukan perincian.

Wabillahi al-taufiq wal hidayah wassalamu’alaikum wa rahmatullahi wa barakatuh.

Tan Sri Muhyiddin Yassin
Pengerusi Perikatan Nasional


Kuat pohon kerana akar, kuat akar kerana tanah, kata Radzi Jidin

Menteri Kanan Pendidikan kerajaan sementara, Datuk Dr Radzi Jidin menasihatkan semua pihak supaya cekal mengharungi apa sahaja cabaran, selain melakukan ikhtiar bagi memastikan kesejahteraan pendidikan negara pasa masa depan.

Calon Perikatan Nasional (PN) kerusi Parlimen Putrajaya bagi Pilihan Raya Umum Ke-15 (PRU-15), 19 November ini turut berterima kasih kepada warga Kementerian Pendidikan (KPM) atas usaha yang dilakukan, terutama dalam menghadapi pandemik Covid-19.

“Terima kasih buat seluruh warga KPM yang telah begitu banyak membantu saya dalam melaksanakan amanah dan tanggungjawab sebagai Menteri Kanan Pendidikan, khususnya dalam tempoh sukar ketika pandemik Covid-19 dan tempoh pemulihan negara.

“Kuat berdiri pohon kerana akarnya, kuat akar kerana tanahnya.

“Tidak ada siapa pun antara kita yang pernah melalui situasi sukar sedemikian. Namun, berkat kesungguhan, kecekalan serta kerjasama seluruh keluarga besar KPM, tidak terkecuali murid dan ibu bapa, kita semua dapat melalui tempoh sukar tersebut dengan baik.

“Sesukar manapun cabaran, kita harungi dan ikhtiarkan yang terbaik demi kesejahteraan anak-anak dan warga pendidikan. Kenangan ini akan sentiasa tersemat dalam ingatan saya,” katanya dalam satu kenyataan malam ini (4 November 2022).

Radzi turut menyanjung usaha dilakukan warga KPM dalam memastikan wadah pendidikan negara terus berjalan lancar.

“Tanpa sahabat-sahabat semua, sama ada di jabatan mahupun di sekolah, kaburlah masa depan negara. Jasa, masa dan tenaga yang anda curahkan amat saya sanjungi. Hanya Allah sahaja yang dapat membalasnya.

“Pendidikan merupakan wadah utama negara dan menggenggam amanah melahirkan generasi pewaris negara yang berketerampilan serta berdaya saing yang mampu mencorak masa depan generasi berikutnya,” katanya.

Beliau berharap KPM akan menjadi sebutan dengan semua orang menghormati dan memberi kepercayaan penuh dalam memastikan ekosistem pendidikan negara berada pada tahap tinggi dan gemilang.

“Saya adalah anak rantau. Singgah di KPM adalah sebahagian daripada sejarah perjalanan hidup saya sebelum meneruskan langkah seterusnya.

“Momen kita bersama adalah amat indah, sukar diperjelaskan perasaan ini. KPM adalah sebuah keluarga besar, menyimpan beribu kenangan dan mengajar berjuta pengalaman,” katanya.


Covid-19: Kenapa pantau air sisa penerbangan yang tiba dari China?

Beberapa negara berkata mereka akan memantau air sisa kumbahan daripada penerbangan yang berasal dari China sebagai tindak balas kepada lonjakan kes Covid-19 di seluruh Negara Tembok Besar itu.

Walaupun langkah itu tidak akan menghalang penyebaran virus, ia akan memberi gambaran tentang skala wabak China dan sama ada varian baharu muncul di sana.

Malaysia turut melakukan persampelan air kumbahan daripada pesawat iaitu sebanyak dua kali seminggu, dalam usaha mengekang penularan Covid-19 di negara ini, kata Ketua Pengarah Kesihatan, Tan Sri Dr Noor Hisham Abdullah, tanpa menyatakan sama ada ia adalah dari penerbangan China atau negara lain.

Bagaimana ia berfungsi?

Proses itu melibatkan pemeriksaan campuran air kencing dan najis dari tandas penerbangan yang tiba dari China.

Air sisa kemudiannya boleh dianalisis untuk mengetahui kira-kira berapa peratus penumpang yang dijangkiti Covid-19, serta varian tertentu.

Pihak berkuasa tempatan mengumpul air sisa selepas pesawat mendarat dan menghantarnya ke makmal untuk ujian.

Apabila virus telah dikesan, genomnya disusun untuk mengetahui sama ada ia adalah subvarian yang diketahui.

Air sisa juga boleh dikumpulkan dari seluruh lapangan terbang, tetapi ini menjadikannya mustahil untuk menentukan negara mana sampel itu berasal.

Negara mana?

Belgium, Kanada, Austria dan Australia adalah antara negara yang telah menyatakan akan menguji air sisa pesawat yang datang dari China.

Kesatuan Eropah (EU) dijangka mengikutinya selepas majoriti pegawai Kementerian Kesihatan negara pada Selasa (3 Januari) mencadangkan supaya kerajaan masing-masing meningkatkan pengawasan dan pemantauan terhadap sisa air pesawat dari China.

Amerika Syarikat (AS) juga sedang mempertimbangkan langkah itu, menurut laporan media AS.

Kenapa?

Jangkitan telah meningkat di China sejak bulan lalu apabila Beijing mula menarik balik langkah sifar Covid yang ketat, yang dilaksanakan sejak permulaan wabak itu.

Beberapa negara termasuk AS menyatakan mereka memerlukan penumpang yang tiba dari China untuk menunjukkan laporan ujian negatif Covid-19, mencetuskan kemarahan Beijing.

Tidak seperti ujian sedemikian, pemantauan air sisa tidak akan menghalang orang yang positif Covid-19 pada masa ini.

Bagaimanapun, “sampel ini akan membuktikan apa yang sedang berlaku di China,” kata Antoine Flahault, Pengarah Institut Kesihatan Global di Universiti Geneva.

Ini boleh menjadi sangat penting dengan “keraguan tentang ketelusan dan ketekunan maklumat kesihatan rasmi yang datang daripada kerajaan China,” katanya kepada AFP.

Pertubuhan Kesihatan Sedunia (WHO) hari ini (5 Januari 2023) mengkritik definisi Beijing yang “sangat sempit” tentang kematian Covid-19 dan berkata statistik rasmi China “kurang mewakili” kemasukan dan kematian di hospital negara itu.

“Mengetahui bahawa 30 hingga 50 peratus penumpang penerbangan dari China kini dijangkiti adalah berguna, jika tiada angka yang boleh dipercayai,” kata Flahault.

Ia juga boleh memberi jawapan tentang kemungkinan varian baharu yang akan mengubah trajektori wabak itu, seperti yang dilakukan Omicron pada akhir 2021.

Pakar kesihatan telah memberi amaran bahawa lonjakan kes dalam kalangan 1.4 bilion penduduk China boleh menjadi tempat pembiakan yang subur untuk varian baharu.

Memantau air sisa adalah lebih mudah untuk dijalankan – dan jauh kurang invasif – daripada menguji penumpang yang tiba di lapangan terbang.

Cawangan Eropah bagi kumpulan pelobi Majlis Lapangan Terbang Antarabangsa, yang mengecam penumpang dari China, sebaliknya menggesa agar pengawasan air sisa dipertingkatkan.

Had

Walaupun memeriksa air sisa “berfungsi dengan baik” bagaimanapun, ia tidak memberikan “pandangan menyeluruh” mengenai jangkitan atau varian di dalam pesawat, pakar virologi Perancis Vincent Marechal memberitahu AFP.

Satu halangan ialah air sisa hanya boleh memantau penumpang yang menggunakan tandas semasa penerbangan.

Ia juga mengambil masa beberapa hari untuk mengumpul, menguji, menyusun dan menganalisis penemuan, yang tidak boleh dikaitkan dengan mana-mana penumpang.

Ini menawarkan beberapa cara untuk bertindak cepat berdasarkan keputusan.

“Apabila anda mendapat maklumat itu, apa yang boleh anda lakukan dengannya? Panggil balik semua orang yang berada di dalam pesawat itu?” tanya Marechal.

“Ia menarik, tetapi sudah terlambat untuk langkah-langkah yang boleh diambil.” – Agensi


Gaza juga sambut kemerdekaan kita, namakan jalan ‘Malaysia Street’

Majlis Perbandaran Semenanjung Gaza, hari ini menamakan salah satu jalan di wilayah itu ‘Malaysia Street’ sempena sambutan kemerdekaan ke-64 negara, sebagai tanda terima kasih kerana sokongan yang diberikan kepada rakyat Palestin.

Pemasangan papan tanda ‘Malaysia Street’ dilakukan beberapa kakitangan majlis berkenaan dan penduduk di barat Semenanjung yang terkepung itu sebagai menghargai bantuan yang dihulurkan rakyat Malaysia kepada penduduk Palestin, khususnya di Gaza.

Menurut papan kenyataan yang ditulis dalam bahasa Arab dan Inggeris itu, Malaysia adalah sebuah negara di Asia Tenggara yang memperoleh kemerdekaan daripada penjajahan British pada 31 Ogos 1957 dan ibu negaranya adalah Kuala Lumpur.

Malaysia memainkan peranan penting dalam menyokong perjuangan rakyat Palestin, dan sentiasa menggesa supaya penjajahan Israel ditamatkan selain memberi hak kebebasan kepada rakyat Palestin. Malaysia juga menolak normalisasi dengan rejim Israel.

Semenanjung Gaza berada di bawah pentadbiran Pergerakan Perjuangan Islam Palestin (Hamas) diketuai Ismail Haniyeh yang juga pemimpin kanan Hamas.

Ketika perang menentang serangan Israel ke atas Semenanjung Gaza, Mei lalu, warga dunia dikejutkan dengan sokongan moral ditunjukkan pengguna media sosial Malaysia sehingga mengubah pendapat masyarakat antarabangsa mengenai rejim Israel dan kejahatannya terhadap kemanusiaan.

Serangan maya terhadap rejim Zionis Israel dilakukan pengguna media sosial Malaysia menggunakan #IsraelKoyak, membuktikan keberkesanannnya.

Hashtag tersebut telah digunakan oleh pengguna media sosial Malaysia dan Indonesia untuk mengejek Pasukan Pertahanan Israel (IDF) dan rancangan Zionis untuk menentang Hamas.

“Kami menghargai dan tabik kepada semua rakyat Malaysia yang telah meluangkan masa mereka untuk sokongan dan menghebahkan pelbagai maklumat mengenai apa yang sebenarnya berlaku di Gaza.

“Perpaduan ini sangat penting kerana sekarang, kita dapat melihat perubahan ketara dalam pendapat masyarakat di Barat dan seluruh masyarakat antarabangsa,” kata Pengerusi Pertubuhan Kebudayaan Palestin Malaysia (PCOM) Muslim Imran, sebelum ini.


Banjir: Sesi pembelajaran 31 sekolah di Johor esok ditangguh

Pelajar di 31 sekolah di Johor yang kini dijadikan pusat pemindahan sementara (PPS) mangsa banjir, tidak perlu hadir ke sekolah apabila sesi pembelajaran penggal ketiga dibuka semula esok.

Pengerusi Jawatankuasa Pendidikan, Mazlan Bujang berkata sebanyak 23 sekolah di empat daerah masih digunakan sebagai PPS bagi menempatkan mangsa banjir, termasuk pelajar dan guru.

PPS itu melibatkan masing-masing lapan di Segamat dan Tangkak, Muar (lima) dan Batu Pahat (dua) manakala lapan sekolah lagi iaitu empat di Tangkak, Segamat (tiga) dan Muar (satu), masih dinaiki air, lapor Bernama.

“Sekolah-sekolah ini ditutup kerana dijadikan PPS dan akan terus dijadikan PPS sehingga banjir selesai. Sekolah yang dinaiki air juga akan terus ditutup sehingga proses pembersihan selesai,” katanya kepada pemberita selepas majlis penutup Program Festival Permainan Tradisional Negeri Johor 2021 di Savanna Hill Resort, di Johor Bahru, hari ini.

Mazlan berkata setakat ini seramai 369 pelajar dan tiga orang guru masih berada di PPS kerana terjejas dalam bencana banjir.

Sementara itu, mengenai permainan tradisional, Mazlan berkata kerajaan negeri telah menawarkan diri untuk menganjurkan Pesta Permainan Tradisional Malaysia (Petra) tahun ini, bagaimanapun perkara itu masih dalam peringkat awal perbincangan.

“Kita sudah menyatakan kesanggupan dari segi fasiliti dan kewangan bahawa Johor sedia untuk menganjurkan Petra. Kita tunggu lampu hijau daripada Kerajaan Persekutuan,” katanya.


Sabbaruddin Chik meninggal dunia

Bekas menteri Kabinet, yang juga bekas Setiausaha Agung UMNO, Tan Sri Sabbaruddin Chik meninggal dunia di Pusat Perubatan Universiti Malaya (PPUM) malam tadi.

Pegawai khasnya, Datuk Zamri Mohamad ketika mengesahkan berita berkenaan berkata, Sabbaruddin, 80, sebelum ini dimasukkan ke PPUM sejak seminggu lalu bagi menjalani kuarantin selepas disahkan positif Covid-19.

“Betul, Tan Sri baru saja meninggal dunia kira-kira jam 8 lebih tadi. Belum pasti akan dikebumikan di mana.

“Kami pun sudah memaklumkan berita itu kepada Perdana Menteri Datuk Seri Ismail Sabri yang kini berada di Sarawak,” katanya.

Beliau berkata, segala urusan jenazah termasuk pengebumiannya dijangka akan dibuat sepenuhnya oleh pihak hospital.


Ahli MT UMNO puji pembangkang bertemu PM, kembalikan kepercayaan pelabur

Pertemuan pemimpin utama blok pembangkang dengan Perdana Menteri (PM) Datuk Seri Ismail Yaakob hari ini mendapat pujian seorang Ahli Majlis Tertinggi UMNO, Datuk Mohd Razlan Rafii.

Razlan menyifatkan pertemuan dengan Ketua Pembangkang Datuk Seri Anwar Ibrahim bersama Mohamad Sabu dan Lim Guan Eng akan dapat mengembalikan kepercayaan pelabur untuk kembali melabur dalam negara, ia walaupun selepas kegagalan Presiden PKR untuk mengejar cita-citanya untuk menjadi PM baharu.

“Berita kestabilan ini akan mendorong para pelabur luar dan dalam negara menaruh kepercayaan semula. Jangan berhenti berdoa,” katanya dalam kenyataan di Facebook.

Terdahulu, Pakatan Harapan berkata pertemuan dengan Ismail Sabri yang diadakan hari ini bertujuan bagi mencari titik persamaan dan memberi isyarat kesediaan menyokong kerajaan baharu diterajui UMNO yang akan dibentuk.

Dalam satu kenyataan bersama pemimpin parti PH dan Ismail Sabri, inisiatif tersebut dilaksanakan bagi menjunjung kasih nasihat Yang di-Pertuan Agong supaya semua pihak meredakan suhu politik dan perbincangan tersebut bertujuan untuk merealisasikan titah Baginda tersebut.

“Pertemuan yang berlangsung selama lebih satu jam ini, tertumpu kepada agenda kepentingan rakyat dalam mencari titik persamaan yang terbaik bagi menangani krisis pandemik Covid-19, menjaga nyawa dan keselamatan diri daripada ancaman wabab dan membebaskan rakyat daripada cengkaman berikutan kehilangan pekerjaan dan pendapatan,” kata kenyataan tersebut.

Kenyataan itu ditandatangani bersama Ismail Sabri, Anwar, Mohamad dan Guan Eng yang dikeluarkan sejurus pertemuan tersebut.

Sementara itu, Anwar juga memberi isyarat mungkin tidak menentang Ismail Sabri jika usul undi percaya dibentangkan di Parlimen kelak pada September.

“Kita beritahu, kalau suasana begini dan program-program adalah pro-rakyat, kita tidak mahu sulitkan (undi percaya),” katanya dipetik semasa bertemu wartawan selepas bertemu Ismail Sabri di Pejabat Perdana Menteri (PMO) hari ini.

Semalam, blok pembangkang mendesak beberapa permintaan yang dilihat sama dengan tawaran dibuat oleh Tan Sri Muhyiddin Yassin kepada mereka tetapi menolaknya kerana terlalu percayakan Anwar.

Blok pembangkang menggariskan empat tuntutan yang sama dengan tawaran dibuat oleh Muhyiddin sebelum ini, tiga tuntutan lain tersebut adalah menggesa kerajaan baharu melaksanakan Undi 18 dan Akta Anti Lompat Parti, reformasi dan penambahbaikan Pelan Pemulihan Negara, reformasi fiskal dengan meningkatkan jumlah bantuan untuk rakyat termasuk suntikan tunai RM45 bilion secara langsung dan reformasi institusi dengan memperkasa Parlimen melalui penggubalan Akta Suruhanjaya Perkhidmatan Parlimen, memperkukuh fungsi semak imbang Parlimen, serta mengiktiraf peranan Pembangkang dengan benar-benar dilibatkan dalam usaha dan ikhtiar Kerajaan.

Untuk rekod, semua tuntutan tersebut adalah tawaran Muhyiddin sebelum meletakan jawatannya sebagai PM Ke-8.

Ismal Sabri dalam ucapan sulungnya pada Ahad menawarkan kerjasama itu melalui penyertaan dalam Majlis Pemulihan Negara dan Jawatankuasa Khas Menangani Covid-19.

Kata Ismail Sabri Yaakob ia selaras dengan titah Yang di-Pertuan Agong yang mahu semua pihak melupakan perbezaan demi demi mencapai kesejahteraan dan kebajikan rakyat.

Pemimpin blok pembangkang DAP dan PKR sudah menyatakan kesediaan untuk menimbang tawaran tersebut dan akan berbincang terlebih dahulu dengan rakan komponen sebelum membuat keputusan.


Tiada banyak kem dalam UMNO, kata Tok Mat

Dakwaan mengatakan UMNO berpecah kepada banyak kem dinafikan Timbalan Presiden UMNO, Datuk Seri Mohamad Hassan.

Mohamad atau Tok Mat menyifatkan dakwaan pihak tertentu berhubung kononnya UMNO kini terpecah kepada beberapa kem adalah tidak benar sama sekali dan menggesa supaya semua pemimpin parti itu tidak terperangkap dalam permainan musuh yang mahu melihat parti itu kacau bilau.

“Saya tak perasan pula ada banyak kem, tak ada (kem) pun. Orang nak panggil kem siapa-siapa biarlah. Asalkan kami tidak terikut-ikut dengan dakwaan itu. Bak kata orang, kita tak menari ikut apa yang mereka pukul gendang.

“Dalam ucapan saya kepada ahli dan pimpinan UMNO Kedah tadi pun ada menyebut perkara ini, mereka (pihak luar) tak tahu saya selalu jumpa dengan pemimpin parti, tak kan saya hendak uar-uarkan hari ni saya jumpa Perdana Menteri dan muat status dalam Facebook saya,” katanya dipetik laporan BH hari ini.

Mohamad terdahulu mengadakan pertemuan dengan jentera pilihan raya dan pimpinan Bahagian UMNO Kedah.

Spekulasi mengatakan UMNO kini berpecah kepada tiga kem selepas pendedahan bekas Ahli Majlis Kerja Tertinggi (MT) UMNO, Datuk Seri Tajuddin Abdul Rahman berhubung isu dalaman parti tersebut.

Tajuddin juga sebelum ini membidas Presiden UMNO, Datuk Seri Ahmad Zahid Hamidi yang sedang terpalit dengan kes mahkamah sebagai liabiliti kepada parti dan mendesaknya supaya meletak jawatan.

Ahli Parlimen Pasir Salak itu berang susulan tindakan Zahid menggugurkannya daripada MT parti tersebut.

Mengulas lanjut, Mohamad berkata, pihaknya enggan melatah dengan tuduhan dilemparkan, selain menyifatkan hanya kepimpinan dalam parti itu yang mengetahui perkara sebenar.

Sementara itu, Mohamad menasihatkan semua ahli Barisan Nasional (BN) tidak lagi menyentuh soal pengagihan kerusi antara parti komponen dalam gabungan itu.

Katanya, perkara itu perlu diserahkan sepenuhnya kepada kepimpinan setiap parti di peringkat pusat.

“Sehingga kini kedudukan pembahagian kerusi antara parti dalam BN masih kekal dengan status quo, seperti sebelum ini. Kepimpinan parti akan bentang strategi dan dari situ kita akan lihat secara keseluruhan. Kita tak mahu nanti ada pula pada peringkat bahagian yang menyatakan kita nak ambil kerusi itu dan dia nak ambil kerusi ini.

“Keadaan itu nanti akan mewujudkan perasaan tak sihat antara satu sama lain. Jika setiap parti sudah setuju di peringkat pusat, semua peringkat parti di peringkat negeri, Parlimen dan Dewan Undangan Negeri (DUN) akan menuruti apa diputuskan parti,” katanya.


Tak boleh banding Ismail Sabri dan PM UMNO lain yang jadi presiden

Membandingkan Datuk Seri Ismail Sabri Yaakob dengan Perdana Menteri (PM) daripada UMNO yang lain dalam keadaan mereka adalah presiden parti dan Barisan Nasional (BN) pula menguasai dua pertiga kerusi Parlimen, adalah perbuatan zalim.

Sebaliknya pengukuran ke atas kelemahan dan kekuatan Ismail Sabri hendaklah dilihat dalam konteks kejayaan menjadi PPM dalam keadaan beliau bukan merupakan Presiden parti, manakala BN sebenarnya kalah dalam Pilihan Raya Umum Ke-14 (PRU-14).

Profesor Emeritus di Fakulti Pengajian & Pengurusan Pertahanan, Universiti Pertahanan Nasional Malaysia Datuk Wan Hashim Wan Teh berkata kejayaan Ismail Sabri melakukan banyak perkara sebagai PM UMNO dalam suasana parti itu tidak memegang kuasa mutlak, adalah menakjubkan.

Menulis di dalam Utusan hari ini, beliau dipercayai mengulas tindakan Timbalan Pengerusi Badan Perhubungan UMNO Johor Datuk Nur Jazlan Mohamed yang menyelar Ismail Sabri yang juga naib presiden kanan parti secara terbuka.

Sebelum ini, Nur Jazlan dipetik melabel Ismail Sabri sebagai PM daripada UMNO paling lemah dalam sejarah negara kerana didakwa tidak boleh membuat keputusan atau menegaskan kuasanya.

“Tidak pernah seorang Perdana Menteri UMNO selemah ini dalam sejarah negara. Senario yang berlaku dalam pentadbiran kerajaan ketika ini dilihat bercelaru dan mencerminkan kedudukannya yang lemah,” kata Nur Jazlan.

Mengulas lanjut, Wan Hashim berkata Perlembagaan UMNO sendiri, jelas mengatakan semua ahli hendaklah patuh dan menghormati keputusan parti, memelihara nama baik dan maruah parti serta sentiasa menunjukkan tatakelakuan yang sopan lagi tertib.

Beliau memberi contoh kes Ahli Majlis Tertinggi (MT), Datuk Lokman Adam yang dipecat pada 7 Februari 2020 kerana menyelar secara terbuka Presiden UMNO Datuk Seri Ahmad Zahid Hamidi.

“Tidak dinafikan, tindakan pemimpin UMNO menyelar secara terbuka mana-mana pemimpin tertingginya merupakan satu perlanggaran disiplin parti yang boleh menjejaskan nama baik parti dan boleh menyebabkan pelakunya dikenakan tindakan disiplin.

“Apatah lagi bila pemimpin tertinggi yang diselar itu telah dipersetujui sebulat suara MT UMNO pada 14 April lalu untuk dijadikan poster boy dan calon PM bagi menghadapi PRU-15,” katanya tanpa menamakan individu yang menyelar Ismail Sabri itu.

Mengenai motif selaran terbuka itu, Wan Hashim berkata ianya pasti akan dikaitkan dengan rekod penyelar yang beberapa kali menghentam pemimpin UMNO yang tidak bersetuju PRU-15 diadakan secepat mungkin.

Menurutnya ada berpendapat menyatakan penyelar itu sebenarnya yang bercelaru, menjadi ‘tebusan’ pihak tertentu dan paling lemah kerana pelbagai kenyataan beliau amat tidak konsisten selain ditolak pengundi sendiri apabila kalah dengan majoriti lebih 28,000 undi dalam PRU-14.

“Apa keperluan beliau mahu PRU15 dilangsungkan secepat mungkin bila beliau sendiri telah mengumumkan tidak akan bertanding dalam PRU15 kerana menyebut dirinya sudah tahu keputusan jika bertanding dan mahu mengelak daripada menanggung malu?

“Beliau malah turut menyebut perlu diakui antara faktor BN menang dalam Pilihan Raya Negeri (PRN) Johor adalah (kerana) peratusan keluar mengundi yang rendah.

“Sepatutnya mana-mana pemimpin yang berkeyakinan rendah begini harus mengundurkan diri daripada memimpin parti baik di peringkat bahagian apatah lagi negeri, bagi memberi ruang kepada pemimpin lebih muda dan berkeupayaan.

“Mendesak PRU-15 dilangsungkan secepat mungkin dalam keadaan pemimpin yang membuat desakan itu sendiri tidak mempunyai keyakinan UMNO akan menang adalah umpama tindakan kamikaze,” kata Wan Hashim lagi.


Shah Alam banjir lepas hujan lebat sejak 3 petang

Beberapa kawasan di sekitar Shah Alam dilanda banjir susulan hujan lebat sejak jam 3 petang hari ini (8 November 2022).

Menerusi beberapa perkongsian di laman Facebook air mulai naik di kawasan perumahan dan jalan raya.

Antara kawasan terbabit termasuk di Seksyen 17, Seksyen 24, Seksyen 25, Padang Jawa dan Alam Impian.

Menurut perkongsian sebuah video di akaun Facebook, Pejuang Muda Shah Alam, sebatang pokok tumbang dan menghempap sebuah kenderaan yang diparkir di Seksyen 24, Shah Alam.

Tiada maklumat lanjut dilaporkan berkaitan kejadian itu.

Beberapa keping gambar juga dikongsi menunjukkan kawasan jalan raya yang dinaiki air termasuk di hadapan pejabat Jabatan Kerja Raya (JKR).


BN harus berterima kasih kepada “Avengers” jika menang di Johor

Dengan hanya empat hari lagi menjelang pilihan raya negeri Johor, kemungkinan besar ia akan memihak kepada Barisan Nasional untuk muncul sebagai pemenang.

Buat pertama kalinya di Johor, 10 parti politik dan gabungan bersama-sama banyak calon bebas akan bertanding merebut tempat dalam dewan undangan negeri yang mempunyai 56 kerusi.

Secara keseluruhan terdapat 239 calon pilihan raya yang bermakna margin kemenangan akan sangat tipis di kalangan pesaing.

Walaupun dua pesaing utama ialah BN dan Pakatan Harapan, banyak parti politik lain memainkan peranan penting dalam menentukan keputusan.

Malah, BN sepatutnya berterima kasih kepada parti seperti Parti Bangsa Malaysia (PBM), Muda, Warisan dan lain-lain kerana secara tidak langsung mereka membantu secara strategik dalam memecahkan undi Pembangkang.

Ini hampir sama dengan apa yang berlaku di Melaka di mana Perikatan Nasional menyebabkan perpecahan undi

Dengan perpecahan undi ini, BN sebenarnya hanya memenangi 38 peratus undi popular, tetapi berjaya meraih hampir dua pertiga kerusi. PH mendapat 37 peratus dan PN berjaya 25 peratus.

Jadi, pada dasarnya walaupun BN mungkin tidak popular di kalangan majoriti pengundi, mereka sekali lagi mempunyai peluang yang baik untuk menang kerana kehadiran parti-parti kecil ini.

Pemerhati politik boleh membuktikan perkara ini kerana ramai yang mengulas bahawa semakin ramai calon di setiap DUN, semakin besar kelebihan BN dalam mendapatkan mandatnya.

Walaupun BN mungkin mempunyai bank undi yang setia, undi Pembangkang akan dibahagikan dengan parti-parti baharu yang telah ditubuhkan sejak Pilihan Raya Umum 2018.

Tiada satu perlawanan langsung di Johor dan sebahagian besar daripada 35 pertandingan empat penjuru adalah majoriti Melayu dan beberapa kerusi separuh bandar, di mana BN yakin ia boleh menang.

Pada PRU14 sebelum ini, BN kehilangan negeri itu selepas hanya berjaya memperoleh 18 kerusi.

Jadi, “End Game” ialah BN belum benar-benar mendapat semula keyakinan pengundi, sebaliknya harus tunduk dan berterima kasih kepada “Avengers” seperti PBM, Muda, Warisan dan parti-parti kecil lain kerana mengayunkan perkara yang memihak kepada mereka.

Alex Chung
Alor Gajah, Melaka

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Selepas dibidas DAP Sarawak, Anwar terpaksa akur elak pertindihan kerusi

Datuk Seri Anwar Ibrahim mengakui takut dan bimbang sekiranya berlaku satu lagi pergaduhan dengan DAP seperti sebelum ini dalam Pilihan Raya Negeri (PRN) Melaka dan cuba berlembut dengan rakan parti komponen Pakatan Harapan (PH) itu.

Presiden PKR itu semasa PRN Melaka dikecam teruk kerana mempertahankan calon ‘katak berprinsip’ yang diletak bertanding mereka, namun dalam PRN Sarawak kali ini Anwar cuba mengelakkan satu lagi kecaman daripada pemimpin DAP dan akan berusaha sebaik mungkin untuk mengelakkan berlaku pertembungan sesama sendiri.

“Ini saranan kepada tokoh-tokoh kecil nak bersuara, saya tidak ada masalah.

“Tetapi, bagi kita yang pentingnya pimpinan PKR dan DAP itu percaya bahawa muafakat kerjasama ini harus mantap dan oleh itu kita elak pertindihan,” katanya dipetik laporan FMT selepas lawatannya ke Song di Kapit, Sarawak hari ini.

Dalam pada itu, Anwar berkata tidak menolak kemungkinan partinya akan bertanding 25 daripada 82 kerusi pada PRN Sarawak.

Katanya, rundingan pembahagian kerusi dalam Pakatan Harapan belum dimuktamadkan lagi.

“Kita tidak banyak (tanding kerusi) sebab kita telah ada persefahaman dengan DAP dan Amanah, dan dalam beberapa kerusi mungkin dengan Parti Sarawak Bersatu (PSB).

“Tetapi, tidak ada penyelesaian di situ (kerjasama dengan PSB), yang pentingnya PH (Pakatan Harapan),” katanya lagi.

Terdahulu, DAP Sarawak membidas Anwar supaya tidak memandai dan membuat keputusan mengikut sesuka hatinya dalam isu agihan kerusi PH yang didakwa mereka kononnya sebagai tidak sah.

Pengerusi DAP Sarawak, Chong Cheng Jien membidas Anwar dan juga PKR Sarawak supaya memberi fokus penuh kepada 47 kerusi yang akan mereka tandingi di bawah persetujuan bersama dan berusaha memenangi sebanyak mungkin kerusi.

“Jangan bazirkan masa dan tenaga yang berharga untuk merebut kerusi hingga terlupa matlamat untuk menang dalam perang menentang GPS (Gabungan Parti Sarawak),” katanya dalam kenyataan hari ini.

Anwar sebelum ini berkata PH akan meneruskan rundingan pembahagian kerusi, termasuk peruntukan untuk PSB yang menimbulkan rasa tidak puas hati DAP Sarawak.

Cheng Jien bertegas rundingan kerusi sebelum ini yang dipelopori bekas Pengerusi PKR Sarawak, Larry Sng adalah sah walaupun Anwar mendakwa ia tidak mendapat persetujuan akar umbi.

Pada 2 Jan lalu, PH Sarawak bersetuju agar PKR bertanding di 47 kerusi Dewan Undangan Negeri (DUN), manakala DAP 26 dan Amanah di sembilan kerusi yang lain.

Perjanjian itu ditandatangani oleh Sng, Cheng Jien dan Pengerusi Amanah Sarawak Abang Abdul Halil Abang Naili.

Sebulan kemudian, Sng melompat meninggalkan PKR untuk menjadi Ahli Parlimen bebas yang mesra Perikatan Nasional (PN).

Jelas Cheng Jien, persetujuan di antara tiga parti terbabit didahului dengan banyak pusingan rundingan dan bukan sekadar melibatkan Sng, malah turut kerap dihadiri beberapa ahli jawatankuasa negeri dari PKR, seperti Joshua Jabeng dan Abang Zulkifli Abang Engkeh yang kini adalah pemangkuimemangku jawatan pengerusi PKR Sarawak.

“Pada hari tersebut, Sng menandatangani (persetujuan) bagi pihak jawatankuasa PKR negeri, yang ramai juga hadir. Itu merupakan keputusan jawatankuasa negeri secara keseluruhan, bukan keputusan Sng seorang.

“Hanya kerana Sng kemudian meninggalkan PKR, ia tidak bermaksud semua keputusan terdahulu terbatal dan harus dikaji semula.

“Bukan begitu caranya (dalam) perjanjian. Ia perjanjian di antara parti dengan parti, perubahan seorang pemegang jawatan tidak memberi kesan kepada kesahihan perjanjian itu.

“Di pihak kami pun (DAP Sarawak) telah mengalah dalam beberapa kerusi bagi mencapai perjanjian pada 2 Jan itu,” katanya lagi.

DAP Sarawak sebelum ini mengumumkan calonnya bagi 18 kerusi yang bakal ditandingi mereka, termasuk di Kemena, Senadin, Pujut dan Piasau.

PKR Sarawak sebelum ini meminta untuk bertanding di empat kerusi tersebut, tetapi DAP “enggan terlibat dalam sebarang rundingan”.


Kritik PM selepas kes Najib, UMNO perlu ambil tindakan terhadap Lokman dan Puad

Selepas Datuk Seri Najib Razak dijatuhi hukuman, dua individu dalam UMNO kini lantang mengkritik dan membidas Perdana Menteri (PM) Datuk Seri Ismail Sabri Yaakob secara terbuka.

Seorang Ahli Majlis Tertinggi (MT), Datuk Puad Zarkashi menggesa supaya membatalkan keputusan meletak “poster boy” sebelum ini sementara bekas Ahli MT Datuk Lokman Adam pula setiap hari dalam live Facebooknya membidas Naib Presiden UMNO itu kerana tidak menolong dalam kes mahkamah Najib.

Kedua-dua mereka sememangnya dikenali sebagai pengikut setia kepada Najib, malah boleh dikatakan mahu Najib bebas dan diangkat menjadi PM sekali lagi walaupun terpalit dengan kes mahkamah yang bersusun.

Namun, Puad dan Lokman dilihat kebal dalam parti kerana mempunyai perlindungan daripada pihak atasan parti yang menyebabkan tidak boleh disentuh atau dikenakan tindakan disiplin walaupun secara terbuka mengkritik pemimpin atasan parti sendiri.

Bayangkan jika Presiden UMNO, Datuk Seri Ahmad Zahid Hamidi yang menjadi mangsa kritikan pastinya tindakan segera diambil terhadap individu tersebut sehingga sudah ada yang menjadi mangsa digantung dan dipecat keahlian dari parti.

Lokman sendiri sebelum dipecat parti akibat kecaman tajam kepada Zahid tetapi diterima semula keahliannya selepas parti membuat keputusan menarik balik pemecatan.

Tetapi kedua-dua mereka ini nampaknya masih kebal walaupun bertalu-talu membalun Ismail Sabri hanya kerana ketegasan tidak mahu mencampuri kes mahkamah, malah sampai dilihat biadab dengan pelbagai kecaman dilontar kepada Ismail Sabri.

Seperti biasa, tiada tindakan dari parti tersebut terhadap mereka berdua.

Adakah adil sebegini apabila hanya mereka yang mengkritik Presiden sahaja diancam dengan tindakan disiplin?

Sementara itu, seorang pemerhati politik, Datuk Saiful Bahar Mohd. Arshad menyifatkan tindakan kedua-dua mereka itu sudah melanggar disiplin parti.

“Menghairankan sekali apabila seorang Ahli MT UMNO tidak menghormati malah menyanggah keputusan yang dibuat oleh partinya sendiri.

“Seharusnya jika seseorang Ahli MT mahu menukar resolusi ataupun dasar parti, ia mesti dibuat mengikut saluran sama ada dalam mesyuarat MT ataupun Perhimpunan Agung UMNO.

“Tidak menghormati malah menyanggah keputusan yang dibuat oleh parti, apa lagi mengecam pemimpin secara terbuka adalah satu pelanggaran disiplin yang serius,” katanya dalam satu kenyataan.

Beliau juga menggariskan berhubung Perlembagaan UMNO, semua ahli hendaklah cintakan parti dan tidak mengkritik pemimpin scara terbuka:

a. Patuh kepada perlembagaan ini dan tata etika ahli.

b. Mengikut perintah-perintah parti.

c. Menjalankan dasar-dasar parti.

d. Patuh dan menghormati keputusan-keputusan parti.

e. Menjaga rahsia-rahsia parti.

f. Memelihara nama baik dan maruah parti.

g. Sentiasa menunjukkan tatalaku yang sopan lagi tertib.

Beliau juga memuji pendirian Ismail Sabri yang tidak mencampuri urusan kehakiman dan membuktikannya menghormati kedaulatan undang-undang negara.

“Sebagai orang parti, Ismail Sabri pastinya mengingati jasa bakti Najib sebagai bekas ketua kerajaan dan bekas Presiden UMNO tetapi sebagai ketua kerajaan, beliau tidak boleh mencampuri keputusan mahkamah.

“Tindakan tidak mencampuri keputusan mahkamah bukanlah satu liabiliti tetapi adalah tindakan terpuji yang bertepatan dengan amalan demokrasi. Malah prinsip Rukun Negara juga jelas menyebut mengenai kewajiban semua pihak mematuhi kedaulatan undang-undang,” katanya lagi.

Selain itu, Saiful Bahar juga berkata UMNO tidak boleh berat sebelah dalam mengambil tindakan terhadap Puad dan Lokman.

“Sehubungan itu, UMNO tidak boleh bersikap dwistandard dalam soal disiplin pemimpin dan ahlinya.

“Jika sebelum ini Lokman dipecat kerana mengecam dan membuat pelbagai tuduhan ke atas Zahid, maka tindakan disiplin juga perlu diambil terhadap Puad dan Lokman yang menyanggah keputusan parti serta mengecam dan membuat pelbagai tuduhan ke atas Ismail Sabri,” katanya lagi.


PAU: Kerjasama dengan DAP bakal undang masalah besar

Seorang pemimpin Pemuda UMNO menjangkakan kerjasama parti itu dengan Pakatan Harapan (PH) termasuk dengan seterunya, DAP bakal mengundang masalah besar pada Perhimpunan Agung UMNO (PAU) kali ini.

Pengerusi Tetap Pemuda UMNO, Wan Agyl Wan Hassan akui masalah dihadapi parti itu untuk ‘mendidik’ akar umbi supaya faham bahawa kini parti Melayu itu dan DAP adalah sebahagian daripada kerajaan.

“Sekarang kita bekerjasama, kita perlu memperhalusi (hubungan) dari segi bagaimana kita boleh bekerjasama dan menyelesaikan pertelingkahan sebelum ini.

“Isu-isu sebegini adalah yang perlu kepimpinan buat akar umbi faham,” katanya lapor FMT.

Mengulas lanjut, Wan Agyl berkata, orang Melayu begitu sensitif terhadap perkara tertentu dan tindakan pemimpin parti itu menyeru akar umbi menyokong seteru tradisinya adalah sesuatu yang tidak boleh diterima.

Malah katanya isu keengganan sayap parti yang enggan mengundang PH ke PAU itu perkara yang perlu diselesaikan segera supaya tidak berbangkit lagi.

“Isu-isu sebegini adalah yang perlu kepimpinan buat akar umbi faham,” katanya.

Sabtu lalu, Ketua Pemuda UMNO, Dr Muhamad Akmal Saleh menegaskan sayapnya tidak akan menjemput wakil mana-mana parti kerajaan perpaduan ke PAU 2023 yang bermula hari ini.

Sementara itu, penganalisis politik dari Akademi Penyelidikan Strategik Nusantara (NASR), Dr Azmi Hassan berkata kepimpinan UMNO perlu bijak memilih naratif pada PAU kali ini jika mahu memujuk akar umbi mengundi DAP pada pilihan raya akan datang.

Katanya, DAP masih menjadi subjek ‘pantang larang’ bagi kebanyakan ahli UMNO.

“Tiada gunanya kata DAP baik, DAP kawan UMNO untuk memujuk ahli (mengundi DAP) kerana permusuhan antara kedua-dua (parti itu) terlalu mendalam untuk naratif seperti itu,” katanya.


First come first serve: Vaksinasi ‘walk in’ di Lembah Klang mula 2 Ogos

Menggunakan pendekatan ‘first come first serve’, program pemberian vaksin secara ‘walk in’ di Lembah Klang akan dimulakan 2 Ogos, tetapi keutamaan diberikan terlebih dahulu kepada individu berusia 40 tahun ke atas dan yang menghidap penyakit.

Menteri Penyelaras Program Imunisasi Covid-19 Kebangsaan (PICK), Khairy Jamaluddin hanya pada 5 Ogos program itu dibuka kepada semua termasuk individu yang berusia 18 tahun ke atas.

“Kita akan buka mengikut kategori dahulu, justeru, pada 2 Ogos, kita akan menerima ‘walk in’ untuk mereka yang berumur 40 tahun ke atas dan golongan komorbidi.

“Pada 5 Ogos, kita akan buka kepada semua, 18 tahun ke atas. Kaedah pelaksanaan ‘walk in’ akan kita akan umumkan menerusi siaran media daripada Badan Bertindak Imunisasi Covid-19 (CITF) dalam tempoh terdekat.

“Untuk kita elak daripada masalah berita palsu, bukan semua Pusat Pemberian Vaksin (PPV) terima ‘walk in’, kita akan maklumkan senarai PPV mana yang terima dalam tempoh beberapa jam nanti.

“Yang tular baru-baru ini, mengenai senarai PPV dengan jenis vaksin tertentu, itu tidak betul. CITF akan tentukan dan keluarkan senarai PPV, hari ini,” katanya pada sidang media selepas meninjau operasi PPV di Palace Golden Horses, dekat Serdang, hari ini.

Kerajaan sebelum ini melaksanakan Operasi Lonjakan Kapasiti di Lembah Klang bagi memastikan setiap individu dewasa di kawasan yang disifatkan sebagai ‘segi tiga emas’ itu mendapat sekurang-kurangnya satu suntikan dos vaksin, menjelang 1 Ogos.

Berdasarkan perangkaan Jawatankuasa Khas Jaminan Akses Bekalan Vaksin (JKJAV) setakat semalam, sebanyak 90.3 peratus daripada individu dewasa di Lembah Klang sudah mendapat suntikan dos pertama pelalian.

Khairy berkata kaedah pelaksanaan pemberian vaksin secara terus akan menggunakan pendekatan ‘first come, first serve’ atau mendahulukan siapa yang cepat.

Bergantung kepada kapasiti PPV, beliau berkata, mana-mana individu yang gagal mendapatkan suntikan vaksin pada hari berkenaan akan diberikan keutamaan pada keesokan harinya.

“Inokulasi secara ‘walk in’ ini untuk mereka yang belum dapat janji temu, belum daftar atau batalkan janji temu, tetapi kita yakin bahawa sebanyak 99 peratus daripada individu dewasa di Lembah Klang yang mendaftar akan dapat janji temu, hari ini.

“Cuma saki baki sekarang ialah mereka yang belum dapat, batal janji temu, gagal pergi janji temu, termasuk individu tanpa dokumen,” katanya.

Dalam perkembangan lain, Khairy yang juga Menteri Sains, Teknologi dan Inovasi menaruh keyakinan bahawa 40 peratus daripada keseluruhan penduduk di Malaysia akan menerima suntikan imunisasi lengkap, menjelang 31 Ogos ini.

Mengenai ketibaan vaksin, beliau berkata perolehan bekalan sulung pelalian jenis satu dos, iaitu CanSino dijadual sampai pada minggu pertama Ogos.

“Selain itu, kita akan terima sumbangan vaksin AstraZeneca dari United Kingdom (UK), justeru, kerajaan sedang berbincang dengan Pejabat Pesuruhjaya UK di Kuala Lumpur, mengenai penghantaran 400,000 dos AstraZeneca,” katanya.


Anwar masih mimpi ngeri konspirasi menentangnya, kata Speaker Parlimen

Yang Dipertua Dewan Rakyat, Datuk Azhar Azizan Harun mengingatkan Ketua Pembangkang Datuk Seri Anwar Ibrahim supaya bangun daripada mimpi ngeri bahawa seluruh dunia terus berkonspirasi menentangnya.

Azhar dengan tegas mengatakan bahawa kenyataan Anwar yang menuduh pejabat Speaker Dewan Rakyat telah digunakan oleh kerajaan untuk melengah-lengahkan sidang, sebagai tidak berasas.

Lagipun, katanya, Ahli Parlimen Port Dickson itu yang telah lama berkecimpung dengan politik dan pernah menjadi Timbalan Perdana Menteri semestinya tahu peruntukan dalam Perlembagaan Persekutuan dan perintah tetap berhubung pembukaan Parlimen.

“Anwar harus bangkit daripada mimpi ngeri ciptaannya bahawa seluruh dunia berkonspirasi menetangnya dan kepetingannya,” katanya yang dipetik daripada kenyataan kepada MalaysiaNow. Azhar menambah inisiatif digerakkannya dan Yang Dipertua Dewan Negara Tan Sri Rais Yatim berhubung Parlimen secara hibrid tidak harus dipolitikkan.

Sehubungan itu, beliau menggesa Anwar dan ahli politik lain berhenti mempolitikkan isu berkait pembukaan sidang Parlimen.

Terdahulu Anwar mendakwa wujud percubaan untuk melengahkan pembukaan semula Parlimen. Anwar turut mendakwa kerajaan Perikatan Nasional (PN) cuba untuk menggunakan pejabat speaker dewan dalam usaha melengah-lengahkan sidang Parlimen dibuka semula.

Tuduhan Anwar itu dibuat sehari selepas Peguam Negara Tan Sri Idrus Harun mengeluarkan kenyataan bagi menjelaskan kuasa yang dimiliki Agong dalam memanggil Parlimen untuk bersidang.

Dalam kenyataanya Idrus berkata Jemaah Menteri boleh menasihatkan Yang di-Pertuan Agong untuk diadakan sidang Parlimen dan baginda hendaklah menerima dan bertindak mengikut nasihat itu menurut Perkara 40(1) dan (1A) Perlembagaan Persekutuan.

Katanya, ini selaras dengan kedudukan Yang di-Pertuan Agong sebagai Raja Berperlembagaan, penjalanan kuasa baginda untuk memanggil Parlimen bersidang hendaklah dijalankan mengikut nasihat Kabinet atau nasihat seorang menteri yang bertindak di bawah kuasa am Jemaah Menteri.

Mengulas lanjut Azhar menafikan sekeras-kerasnya tuduhan palsu Anwar yang mengatakan kerajaan menggunakan Parlimen atau pejabat beliau untuk melengah-lengahkan persidangan Parlimen.

“Saya mahu jelaskan sekali lagi bahawa rangka Perlembagaan tidak memberi kuasa kepada saya untuk membuka semula Parlimen,” tegasnya.

Beliau juga menjelaskan dirinya sedia untuk melaksanakan tugasnya sebagai speaker sejurus selepas Agong memanggil Parlimen berdasarkan peruntukan kuasa yang ditetapkan Perlembagaan Persekutuan.

“Saya sedia untuk adakan persidangan, walaupun malam ini perlu diadakan,” katanya sambil menjelaskan Anwar dan beberapa ahli Parlimen lain bebas untuk menolak sidang Parlimen hibrid yang dicadangkan.

“Kami hanya cuba untuk menawarkan kemudahan ini bagi mengurangkan risiko ahli Parlimen dan pegawai-pegawai awam lain yang akan hadir ke Parlimen, serta keluarga mereka daripada dijangkiti virus Covid-19 dan kematian akibat virus ini.

“Jika Anwar dan ahli-ahli Parlimen lain fikir sebaliknya, saya langsung tiada masalah dengannya,” kata Azhar.

Pada masa sama Azhar kecewa dengan dakwaan Ahli Parlimen DAP Nga Kor Ming yang menuduh beliau menentang titah Agong.

Beliau menyifatkan dakwaan itu sebagai percubaan untuk mencetuskan konflik antara pejabatnya dengan Istana Negara.

“Saya tak pernah menentang atau cuba mengabaikan kemahuan Tuanku Agong. Saya tak pernah dalam apa keadaan sekali pun berkata Parlimen harus bersidang secepat mungkin dan saya tak tahu bagaimana dan mengapa Nga boleh membuat kesimpulan demikian,” kata Azhar.

Nga yang merupakan ahli Parlimen Teluk Intan yang berkhidmat sebagai timbalan speaker sewaktu pentadbiran Pakatan Harapan berkata cadangan dari Azhar dan Rais bahawa Parlimen boleh dibuka semula selepas beberapa isu perundangan dan teknikal diselesaikan sudah menjejaskan peranan Parlimen sebagai badan semak dan imbang kerajaan.

Azhar berkata sebaliknya, beliau juga turut berjuang supaya Nga dan Ahli-Ahli Parlimen pembangkang yang lain dapat turut serta dalam jawatankuasa kerja bagi membahaskan syarat-syarat sidang Parlimen hibrid.

“Jelas sekali usaha-usaha saya ini dianggap sia-sia,” katanya.


Malaysia Airlines tandatangan dapatkan 20 Airbus A330neo

Syarikat penerbangan utama negara – Malaysia Airlines – menandatangani perjanjian sementara untuk memperoleh 20 pesawat Airbus A330neo bagi menggantikan armada jet badan lebar A330 yang sudah tua, dalam perjanjian yang turut melibatkan syarikat pemajakan pesawat Avolon.

Malaysia Airlines akan membeli 10 pesawat daripada Airbus dan kemudian melaksanakan perjanjian jual dan pajakan balik dengan Avolon, dengan 10 lagi dipajak terus daripada Avolon, kata syarikat penerbangan itu pada Isnin.

Sumber industri minggu lalu memberitahu Reuters satu perjanjian dijangka pada Isnin.

Pesawat itu, yang akan mempunyai enjin Rolls-Royce Holdings Plc, dijadualkan dihantar bermula pada suku ketiga 2024 hingga 2028, kata Malaysia Airlines.

“A330neo bukan sahaja akan menyediakan langkah pemodenan kepada armada kami dan kecekapan operasi yang dipertingkatkan, tetapi juga memenuhi sasaran alam sekitar melalui pengurangan pembakaran bahan api bagi setiap tempat duduk sambil mengekalkan keselamatan dan keselesaan penumpang sebagai terasnya,” kata Ketua Eksekutif Malaysia Airlines Izham Ismail dalam satu kenyataan.

Syarikat penerbangan itu berkata ia juga bekerjasama secara lebih meluas dengan Airbus di Malaysia dalam bidang, termasuk bahan api penerbangan mampan, latihan, penyelenggaraan dan pengurusan ruang udara.

Malaysia Airlines mempunyai pesawat A330 dan A350 dan telah membuat tempahan sementara untuk Boeing Co 787 pada 2017 tetapi membiarkan perjanjian itu luput. – Reuters


14 dituduh anggotai kumpulan jenayah terancang Geng Chandra

Empat belas anggota kumpulan jenayah terancang ‘Geng Chandra’ termasuk dua wanita dan warga Bangladesh dihadapkan di Mahkamah Sesyen Georgetown, Pulau Pinang hari ini.

Mengikut pertuduhan, mereka didakwa menjadi ahli kumpulan jenayah terancang ‘Geng Chandra’ antara Januari 2016 hingga 12 Mac 2021 di daerah Timur Laut Pulau Pinang.

Pendakwaan dilakukan mengikut Seksyen 130V(1) Kanun Keseksaan dan boleh dihukum di bawah subseksyen yang sama. Jika disabitkan kesalahan mereka boleh dihukum penjara tidak kurang lima tahun dan tidak lebih 20 tahun.

Mahkamah tidak membenarkan semua tertuduh diikat jamin walaupun peguam yang mewakili tertuduh memohon jaminan untuk anak guam masing-masing dan menetapkan sebutan semula pada 5 0gos ini, menurut Utusan.

Semua tertuduh mengangguk faham ketika pertuduhan dibacakan terhadap mereka secara berasingan termasuk di dalam bahasa Tamil di hadapan Hakim Mazdi Abdul Hamid.

Mereka ialah A. Santeran, 55; Mohd. Azlisham Che Azmi, 38; C. P. Maria Prakit, 48; S. Boharaj, 29; Muhamad Fithri Mohamed Shafe, 41; Marzuki Osman, 42; Milon Masud; 30 dan K. Subramaniam, 49.

Turut dituduh bersama ialah A. Balasubramaniam, 61; Rosman Mohd. Ismail, 49; S. Puspakaran, 45; A. Raymond, 51; Noor Wadia Aziz, 39, dan Mohd. Fitri Odus, 39.

Prosiding dilakukan Timbalan Pendakwa Raya, Mohd. Fakhrurazi Ahmad Salim; Saifuddin Rafaie dan Rohaiza Abdul Rahim sementara hanya tujuh daripada kesemua tertuduh diwakili peguam.

Tertuduh, Mohd. Fitri diwakili peguam, Khairul Fairuz Rahman manakala peguam Ahmad Abdullah mewakili tertuduh Santeran; Maria Prakit; Balasubramaniam; Subramaniam; Boharaj dan Raymond.

Sebelum ini, polis Pulau Pinang menumpaskan sebuah kumpulan jenayah terancang apabila menahan seramai 11 suspek anggota kumpulan itu masing-masing sembilan lelaki dan dua wanita berusia antara 29 hingga 61 tahun.

Kumpulan jenayah terancang itu ditumpaskan menerusi Op Cantas Tanjung III pada jam 12 tengah hari, 24 Mei lalu yang digerakkan Jabatan Siasatan Jenayah (JSJ) negeri dengan dibantu Bahagian Jenayah Terancang (D14), JSJ Bukit Aman.

Menurut Ketua Polis Pulau Pinang, Datuk Mohd. Shuhaily Mohd. Zain, sindiket jenayah terancang itu dilumpuhkan ekoran penahanan ketua mereka yang ditangkap bersama sejumlah dadah di Teluk Bahang tahun lalu.

Dalam operasi itu juga, polis turut menemukan sebutir bom tangan yang masih aktif, enam pucuk senjata api dan 185 butir peluru hidup dengan sebahagiannya disembunyikan di dalam sebuah kebun durian di kawasan Teluk Bahang.


Pasangan suami isteri ditahan bersama ganja 20kg

Polis menahan sepasang suami isteri dan merampas dadah jenis ganja seberat hampir 20 kilogram (kg) yang dianggarkan bernilai RM50,000 dalam serbuan di Kuala Kedah, Ahad lepas.

Ketua Polis Daerah Kota Setar ACP Ahmad Shukri Mat Akhir berkata kedua-duanya yang berusia 33 dan 29 tahun ditahan ketika melakukan kegiatan pengedaran dadah di pekarangan parkir sebuah premis di kawasan berkenaan, lapor Bernama.

“Sepasukan pegawai dan anggota Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Kedah telah menjalankan pemerhatian selama 20 minit sebelum melihat sebuah kereta jenis Proton Saga memasuki kawasan itu.

“Polis menahan lelaki dan wanita itu serta melakukan pemeriksaan sebelum menjumpai dua beg kanvas di atas kerusi penumpang belakang yang mengandungi 20 bungkusan plastik lut sinar berisi ketulan mampat tumbuh-tumbuhan kering disyaki dadah jenis ganja seberat hampir 20kg,” katanya pada sidang media di sini hari ini.

Beliau berkata kedua-duanya yang merupakan nelayan dan tukang cuci didapati menggunakan kereta sewa untuk menjalankan kegiatan tersebut bagi mengelak dikesan polis.

Beliau berkata pasangan terbabit yang dipercayai menjadi pengedar sejak setahun lepas mendapat bekalan dadah dari selatan negeri itu sebelum dipasarkan di sekitar Kota Setar.

“Sekiranya dadah ini terlepas di pasaran, ia boleh digunakan oleh 20,000 penagih. Polis turut menyita sebuah kereta jenis Chevrolet dan motosikal jenis Yamaha milik suspek, dengan keseluruhan rampasan dianggar berjumlah lebih RM68,000.

“Suspek lelaki mempunyai satu rekod jenayah lampau di bawah Seksyen 12(2) Akta Dadah Berbahaya (ADB) 1952 manakala suspek wanita tidak mempunyai sebarang rekod lampau. Saringan urin terhadap kedua-dua suspek juga negatif,” katanya.

Ahmad Shukri berkata pasangan itu direman hingga 11 Sept ini untuk siasatan lanjut mengikut Seksyen 39B ADB 1952.


UMNO lulus usul kerusi presiden, timbalan tak dipertandingkan

Perhimpunan Agung UMNO (PAU) 2022 hari ini (14 Januari 2022) meluluskan usul dua jawatan tertinggi parti tidak dipertandingkan setelah pungutan suara dilakukan sebentar tadi.

Keputusan itu diumumkan Pengerusi Tetap UMNO, Tan Sri Badruddin Amiruddin, sebelum sesi penggulungan perbahasan dimulakan.

Ini bermakna Datuk Seri Ahmad Zahid Hamidi kekal sebagai presiden dan Datuk Seri Mohamad Hasan pula timbalannya. UMNO dijangka mengadakan pemilihan bagi jawatan-jawatan lain pada Mei depan.

Usul tambahan tiada pertandingan bagi jawatan Presiden dan Timbalan Presiden diluluskan melalui undian kiraan tangan dan perwakilan yang berdiri sebagai menyatakan sokongan pada jam 4.55 petang, hari ini.

Usul itu diluluskan selaras dengan Fasal 30, Perlembagaan UMNO dan Perkara 10 Peraturan Persidangan.

Cadangan usul tambahan itu dikemukakan wakil UMNO Bahagian Rembau, Mohd Shukri Shamsudin, ketika berucap sebagai pencadang usul Ucapan Dasar Presiden, semalam.

Isu berkaitan jawatan presiden dan timbalan presiden UMNO menimbulkan polemik apabila pemimpin parti mempunyai pandangan berbeza sama ada ia perlu dipertandingkan atau tidak.

Dalam kalangan perwakilan, beberapa negeri mencadangkan dua jawatan tertinggi itu turut dipertandingkan, manakala beberapa negeri menolak cadangan itu.